
Basarabenii în războiul Rusiei 


De mai bine de jumătate de an, un strașnic 
măcel se făptuiește în locuri foarte îndepărtate 
și despre care cei mai mulţi dintre europeni n- 
aveau pănă acum nici idei lămurite, pe apele 
calde ale mărilor Asiei răsăritene, în văile 
Coreei muntoase, în munții Manciuriei fierbinţi 
sau înecată în ploi mocirloase, pe câmpiile de 
orez, umede acum de sânge, pe stâncile 
blăstămate, unde putrezesc neîngropaţi miile de 
morți, la Port Arthur ucigătorul. Corăbii uriașe se 
înghit de valuri, cu toate vieţile tinere ce 
cuprindeau în ele, trupuri omenești îmbucăţite 
sar în văzduh împinse de flăcări neobișnuite, 
pământul se rupe zvâcnind supt pașii 
regimentelor ce-şi întrerup asaltul prefăcându- 
se într-un praf sângeros, tunuri aruncă 
neprecurmat moartea din mii de guri grozave, zi 
și noapte; oameni se găuresc cu gloanţele, se 
taie cu săbiile, își rup oasele în nebune 
încleștări de moarte; dăunăzi, pe când stăteam 
eu și tu, cetitorule, în liniște la lucrul nostru sau 
poate la petrecerile noastre, s-a întețit în acel 
iad mai strașnic decât orice închipuiri ale 
noastre despre un iad răzbunător jos, supt coaja 
pământului sau supt toate trupurile luminoase 
ale stelelor, în locul de peire ce se zice Liao- 
lang şi care va fi vestit pentru aceasta în veci de 


veci, s-a întețit o încăierare înspăimântătoare 
între peste jumătate de milion de oameni, cari 
nu se urâseră niciodată, o așa de 
spăimântătoare încăierare încât 60 000, șaizeci 
de mii de suflete s-au desfăcut, s-au rupt în 
chinuri din trupurile lor spârcuite, ciuntite, arse, - 
adecă atâția oameni câţi flăcăi se găsesc de toţi 
supt steaguri în ţara noastră, câţi ar face a patra 
parte din populaţia Bucureștilor. 


Și acestea toate se petrec, nu doar pentru că 
un neam fără de milă s-ar abate năprasnic 
asupra ţerilor luminate ale lumii, care ar fi 
datoare să-și apere, cu orice jertfe, neatârnarea, 
munca, înflorirea, pentru vremea de astăzi și 
pentru toate vremile. Nu, barbari de aceia nu 
mai sunt, sau, dacă se află undeva, ei lucrează 
din greu pentru negustorii leneși, putrezi de vicii 
și turbaţi după petreceri, ai Europei noastre și ai 
Americei, stăpâni ai timpurilor de astăzi. 
Omorurile uriașe se fac pe acele ape, pe acele 
câmpii, pe acei munţi nenorociţi numai pentru 
că o mare putere creştină a continentului nostru, 
un mare Stat răspânditor de civilizaţie vrea să 
ție în lanţurile sale câteva milioane de chinezi 
din Manciuria, câteva milioane de coreeni din 
Coreea, oameni galbeni, fricoși și înapoiaţi pe 
cari nu vreau să-i lase în mâna străinului om 
alb, ci să-i alipească mai bine de dânșii, 
iaponezii, alţi oameni galbeni, cari şi-au însuşit 


prin pricepere și muncă toate descoperirile şi 
puterile noastre și nu înțeleg să fie despoiaţi și 
umiliţi de nimeni. 


De aceea această nimicire de vieţi care va 
urma și alte luni şi poate și alţi ani, fiindcă Rusia 
e mare, puternică și mândră și fiindcă pănă 
acum ea a fost pretutindeni și ruşinos învinsă. 
Sute de mii de oameni, de flăcăi, cu neveste, 
copii și mame, vor trebui să piară pentru 
aceasta, ca și cum ar fi vinovaţi de cea mai 
mare nelegiuire. 


Și iată că acum, între atâtea vești 
zguduitoare care năpădesc în fiecare zi, ca 
bombele și gloanţele acolo, cade și aceea că 
un ucaz împărătesc a chemat supt steag pentru 
a-i trimete pe câmpul de luptă oştenii din 
guberniile Basarabiei, Chersonului și părților 
vecine. 


Gubernia Basarabiei? Noi cunoaștem 
această „gubernie”, și ca o perdea neagră ni 
cade înaintea ochilor la această veste, între 
atâtea, despre război. 


În această gubernie, care se întinde de la 
Prut pănă la Nistru, ape cântate în doinele 
noastre, de la Hotinul în cetatea căruia pietrele 
nu sunt legate cu alta decât cu cel mai bun 
sânge al nostru care, uscându-se de veacuri, s- 


a făcut tare ca bronzul, pănă în Dunărea-mamă, 
în această lată, roditoare, luminoasă gubernie, 
sunt târguri de evrei și de ruși, și de bulgari, și 
de lipoveni, și de greci, și de nemți și de atâtea 
neamuri străine. Dar toate aceste târguri nu sunt 
nimic, ca frumuseţă, ca preţ, ca muncă și 
vechime străduitoare și chinuită, pe lângă 
sutele de sate albe, cu care sunt înflorite toate 
șesurile, toate miriștile de aur, toate pajiștile 
verzi, toate popușoiurile arse de secetă, toate 
livezile pline de roadă. Cei ce locuiesc în 
aceste sate sunt niște oameni nalţi, chipeși, 
blânzi la faţă și dulci la grai, niște oameni 
miloși, compătimitori pentru orice durere, 
simţitori pentru orice suferință, supuși cârmuirii 
pe care o socot trimeasă de la Dumnezeu care 
încearcă pe aleșii săi. Rușii înțeleg ce bunătate 
zace în sufletele lor şi-i numesc oi, 
asămănândui cu făptura aceea fără grai, așa de 
nevinovată încât s-a făcut vrednică de a fi nume 
și icoană pentru Mântuitorul nostru. Au veșminte 
albe învoalte și poartă căciuli de viteji pe lungile 
lor plete, întocmai ca ţeranii României și ai 
atâtor teri de robie. Și graiul lor e graiul acelor 
țerani liberi sau robi, graiul în care sunt scrise 
aceste rânduri, graiul în care ţi-a vorbit întăi 
mama, cetitorule, graiul în care ţi-ai mărturisit 
dragostea, graiul în care te-ai îndreptat către 
mintea fragedă a copiilor tăi. 


Acei oameni sunt români și, cu toate că de 
aproape o sută de ani ei sunt smulși de lângă 
noi, cu toate că graniţile care ne despart sunt 
zidite din oțel nemilos și nu se pot deschide 
pentru gândurile unora și ale altora, cu toate că 
ei nu mai pot ști nimic deplin și adevărat despre 
cât am lucrat și am suferit și am luptat și am 
izbândit de atunci, ei nu se leapădă, cum nu s- 
ar lepăda de Dumnezeul legii creștine, - de 
limba noastră și de neamul nostru, cele sfinte. 
Când îi întrebi ce sunt, ei se mărturisesc 
moldoveni și, întinzând mâna lor zgâriată de 
fierul muncii și arătând toată zarea, și la apus și 
la răsărit, ei zic: „Vezi, toată asta e ţară 
moldovenească! 


Și acuma o poruncă față de care nu poate fi 
nici o mântuire, îi cheamă la război, la războiul 
din Manciuria; înțelegețţi, neamuri luminate și 
miloase ale lumii: din Manciuria. Și vor porni 
flăcăii albi la față de jale, se vor smulge de la 
căsuțele lor, de la părinţii și nevestele și copiii 
lor, se vor smulge de la dulcea lor „tară 
moldovenească”; ei vor merge grămădiţi ca 
vitele în vagoanele fierbinţi, vor merge zile și 
săptămâni, cât trebuie ca să străbaţi jumătate 
din Europa și Asia toată, în lat, și vor ajunge la 
Carbin, la Port Arthur sau unde va fi atunci 
nemernica jertfă de oameni. Se vor lupta 
credincios, drept, frumos, cum din neam în 


neam a fost deprinderea poporului lor și vor 
pieri rânduri întregi, întregi regimente, sute și 
mii, arse, împușcate, tăiate cu săbiile, sfărâmate 
în bucăţi. Și acasă nu vor mai vedea niciodată 
pe lon sau pe Vasile plecat cu pușca pe umăr 
pentru a purta războaiele muscalului și a pieri 
de moarte grozavă, ca să nu aibă iaponezii 
Manciuria. lar, dacă Basarabia va rămânea 
săracă de flăcăi, ce pagubă e despre aceasta! 
Rusia e mare și puternică, și se vor aduce în 
această gubernie locuitori din altă gubernie pe 
care o va fi cruțat războiul. 


Dar cine ni va da nouă, acestui mic, sărac şi 
de o mie de ori nenorocit neam românesc pe ai 
noștri pierduţi pentru astfel de scopuri? 


Fiindcă suntem puțini și slabi, noi vom pleca 
doar fruntea și vom plânge, cum am făcut de 
atâtea ori și pănă acuma. Ba încă, pentru a 
întrece caraghioasa grozăvie a împrejurărilor, 
noi nu vom ști anume unde se luptă cu moartea 
și cad ai noștri și, când vom afla, peste câteva 
săptămâni, că într-o încăierare uriașă au căzut 
mai mulţi ruși decât iaponezi și că biruinţa a 
rămas astfel acestora din urmă, noi ne vom 
gândi cu oarecare mulțămire în cuget că 
dreptatea are și ea zilele ei. Și cuvintele cu care 
vom mărturisi acest gând vor fi singura noastră 
pomenire pentru fraţii noştri drepţi şi buni, 


pentru fraţii noștri nevinovaţi și blânzi, morţi 
pentru cinstea acelui steag străin! 


În războiul fără folos, în războiul fără 
dreptate, în războiul altora pentru care sunteți 
chemaţi să luptaţi și să suferiți, Dumnezeu, care 
nu vă va da biruinţă, să vă cruțe, fraţi români din 
Basarabia îngenunchiată! 


1904 (Sămănătorul, anul al III-lea, nr. 37.) 


Vești din Basarabia 


Românii cari cunosc așa de puţin România - 
parcă te poţi lăuda că o cunoști și că ai cheltuit 
atâta și atâta pentru aceasta? -, nu cunosc mai 
deloc teritoriile românești de care România e 
încunjurată, precum o piatră scumpă este prinsă 
în aurul scump. Ardealul, Crișana, Banatul sunt 
drumul la Pesta, care duce la Viena și aceasta 
la Paris sau la stațiile de băi. Brașov, Feldioara, 
și se face noapte; a doua zi frumoasa gară a 
capitalei ungurești gâfâie de trenuri și furnică de 
lume grăbită, în răcoarea neguroasă a dimineții. 
Arad: atâtea minute oprite pentru trenul de 
Vârciorova. Bucovina, un petec de pământ 
austriac, pe vechea linie „Lemberg-Czernowitz- 
Jassy”, și câţi dintre călătorii noștri nu vor fi 
trecând fără nici un interes, nici o curiozitate, 
nici o simțire lângă acel „Czernowitz”, cu evreii 
săi primitivi încadrați în vitrina gării: unde se 
mântuie ai noştri, unde încep neamuri străine, 
cine ar putea să spuie! lar, cât despre cel mai 
de curând smuls pământ al României, 
Basarabia, în care pănă la 1878 era încă un colț 
al nostru, el e cu totul necunoscut, mai rău decât 
China, laponia, Sumatra și ostroavele oceanice 
ale mâncătorilor de carne, despre care mai 
vorbește, cu ilustraţii, câte un „Ziar al 
călătoriilor”. Prutul, îngustul râu mâlos, lutos, 


râpos, nu mai e o apă dunăreană, ci o prăpastie 
uriaşă prin care se despart două lumi ce nu pot 
avea nici o legătură între ele. Cutare pe care 
împrejurările îl aduc în judeţele mărginașe 
priveşte în liniștea amurgitului spre malul rusesc 
de pe care se ridică fumul vetrelor și chiotele 
păstorilor ce-și strâng vitele, privește, zic, cu 
aceleași nelămurite sentimente de melancolie, 
fără dorinţă de a ști, cu care va privi peste o 
clipă la pavăza de aur șters a lunii, unde se zice 
că ar fi munți și lacuri și rămășițe vechi de ființe 
care au fost vii. 


Dacă vorbeşti despre Basarabia cu un om 
luminat, cu unul în adevăr luminat, care cetește, 
gândește și spune ce trebuie, iar nu cu 
obișnuita dârdală, în mintea ușoară a căruia 
joacă tot felul de drăcovenii nefolositoare și 
neînțelese, el va face cu mâna un semn 
deznădăjduit când se va pomeni de dânsa. 
Aceea e țara muscalului, care ia oricând și nu 
dă niciodată îndărăt; pe malul stâng al Prutului 
nu se va înfige în vecii vecilor steagul cu stema 
în care s-a cuprins zimbrul lui Ștefan cel Mare! 
Moștenire pierdută pentru totdeauna! Frântură 
de trup viu aruncată în gura lupilor nemilostivi! 
Și ce ai putea să știi măcar despre pământul pe 
care-l păzește, îl apără de orice atingere a 
spiritului, de orice flacără a inimilor, straja aspră 
a cazacilor biciuitori? lar, dacă ai răzbate chiar 


ca să afli, care ar fi folosul? Țeranul nostru de 
aici din țară chiar, ascultă prea bucuros vorbele 
de momeală ale năimiţilor cari pomenesc de 
fericirile ce cad asupra satelor și sărăcimii în 
stăpânirea largă și bogată a împăratului de 
aceeași lege ; ce poate să mai fi rămas pentru 
noi în inima țeranilor basarabeni, mai bogaţi - se 
zice - decât ai noștri? Preoţimea n-are de ce să 
se plângă; ba dimpotrivă rostul ei e mai mare 
într-o ţară unde icoana stă alături cu armele 
împărătești. În sfârșit, pe patriotismul 
negustoresc și al unei boierimi ruinate, crescute 
în școli străine, cine s-ar putea răzima? 


Socoteala e bună pentru cine nu înțelege 
altă viață românească decât aceea ce se poate 
căpăta prin unirea cu România. La aceasta însă 
n-avem dreptul să ne gândim astăzi, față de 
Basarabia mai puţin încă decât faţă de orice alt 
pământ pe care l-am pierdut politicește. Cu totul 
altfel se înfățișează lucrurile când pornim de la 
faptul că, materialicește, noi n-avem încă, prin 
munca ţerănimii noastre, acest pământ, că 
legătura cea mai tare între dânsul și neamul 
nostru nu e ruptă, și ni punem ca întăie întrebare 
dacă acolo unde e același trup n-ar putea învia 
același suflet, dacă nu s-ar putea chema viaţă în 
membrul amorțit numai. 


Descrierea de călătorie a profesorului 


Weigand, cercetătorul cu stăruință al limbii 
noastre, și câteva scrisori pe care le-a suflat 
către mine un vânt norocos mă ajută să spun că 
Basarabia nu e așa de închisă, așa de 
adormită, așa de pierdută - din punct de vedere 
naţional și cultural, zic, nu iredentist -, cum s-ar 
crede. 


Cei ce stăteau în fruntea lucrurilor la 1812 
joacă astăzi mai mult un rol de paradă 
zădarnică. Dacă ar fi fost boieri mari în număr 
mare, păstrând legăturile de familie și de 
interese cu Moldova, ar fi ieșit, desigur, altfel. 
Dar așa, cu câţiva veliţi dezrădăcinaţi și cu o 
mulţime de răzeși săraci, rusificarea, 
înstrăinarea a putut merge răpede. Unii din 
boieri stau la Chișinău, alţii pe la ţară, unde nu 
vei fi primit bine, ca în Ardeal, ca în Bucovina, 
numai pentru că ești român de aiurea. Alţii au 
zburătăcit în vasta lume ciudată a Rusiei tuturor 
neamurilor - Americă de Nord a despotismului. 


Negustorii sunt mai ales evrei și greci, în al 
doilea rând bulgari, ruși. Evreii nu sunt nicăieri 
mai părăsiţi în voia murdăriei și întunecimii: 
Orheiul nostru străbun, Bălţile sunt adevărate 
cloace, care s-ar putea asămăna doar cu 
gunoaiele mahalalelor din China. Grecii, cari în 
1812 au fost mai bucuroși de Basarabia decât 
de Moldova, sunt căpeteniile evreilor; ei sunt 


marii negustori și arendașii cei mari: grecul 
Sinadinos e cea mai puternică pungă din 
Basarabia. Specula pământului se face în cel 
mai neruşinat chip de tovărășiile greco-ebraice. 


În fruntea satelor stau pristavii țerani și 
preoții. Preoţii Basarabiei sunt „moldoveni”, 
bucuroși dacă pot ceti la slujbă din cărți 
„moldovenești” cu buchi (căci mulţi nu știu 
cartea latinească în care scriem noi). Ar fi 
bucuroși și de alte cărți, dacă ar fi de acelea pe 
înțelesul lor și dacă s-ar găsi cine să le trimeată. 
Sunt oameni buni, pe cari nu trebuie să-i uităm. 


Țeranul nostru, pentru care o sută de ani nu 
înseamnă nimic, e așa cum a ieşit de supt frâul 
lui Constantin-Vodă Ipsilanti pentru a trece la 
împăratul pravoslavnic. Carte rusească nu știe, 
fiindcă școala de sat ţine trei ani de zile numai, 
și în fiecare an numai cinci luni. Dacă rămâne în 
sat - și rămâne mai totdeauna, căci acolo se 
trăiește în caste -, el va uita puţina rusească ce 
deprinsese. El știe că această limbă îi folosește, 
dar, neavând consăteni ruși în număr mare 
(cum e în Bucovina), n-o poate însuși în adevăr 
și păstra. Cei ce se fac preoţi nu uită că s-au 
născut într-un sat românesc și caută să se 
întoarcă acolo sau în altul. Câţiva, în sfârșit, trec 
la Universităţi, dar nici aceia nu pierd legătura 
cu neamul din care au pornit. Prin oraşe 


depărtate, prin strașnice locuri de osândă, unde 
i-au aruncat avânturile lor liberale, ei scriu 
românește, cerând cărţi, și anume „cărţi de 
cultura și istoria neamului nostru”, zice unul, 
„mai serioase și documentate”. „Foarte aș vrea”, 
spune un altul, „să aib carte postală cu chipul 
Universităţii din lași: am auzit că zidirea e foarte 
frumoasă”. Și un al treilea se bucură astfel de 
reinstalarea limbii noastre în Chișinău, singurul 
oraș în această mare sălbăticie fără drumuri, 
fără luminat, fără strade: „Câţiva ani înapoi era o 
mirare dacă auziai limba moldovenească pe 
strada Chișinăului: nimeni n-o vorbia afară de 
țeranii veniţi de la sate. lar acuma în toate zilele 
aud inteligenţi vorbind moldoveneșie”. Pănă 
departe peste Nistru, dulcea noastră 
moldovenească triumfă, sună biruitoare între 
neamuri. 


Acestea se întâmplă fără nici un amestec al 
nostru, căci noi dăm Basarabiei numai... 
dezertori. În locul acestor fii rătăciţi cari pleacă 
batjocurind țara, ar trebui să ne descoperim 
basarabenilor prin cărţi. Și parcă-mi sună la 
urechi aceste cuvinte simple și grave: „cărţi de 
cultura și istoria neamului, serioase, 
documentate”... Și pe înțelesul tuturora. 
Cărturari înfumuraţi ai unui popor de ţerani fără 
învăţătură, spuneţi câţi aţi scris de acestea, cu 
câte aţi putea răcori setea celor cari le cer în 


Basarabia uitată? 


1904 (Sămănătorul, anul al III-lea, nr. 52.) 


Cu prilejul dizolvării Dumei rusești 


Duma a fost dizolvată. O nouă Dumă se va 
aduna abia peste nouă luni, la 5 mart. st. n. 
1907. Nici condiţiile în care se vor face alegerile 
nu sunt arătate. 


E o lovitură de stat ca aceea pe care a făcut- 
o Carol al Xlea. Regele Franciei a plătit-o cu 
tronul. Vom vedea cât e de tare partidul 
revoluţionar lovit drept între ochi de ucazul lui 
Nicolae al II-lea. 


Palatul ședinţelor e închis și pus supt pază. 


Petersburgul e deocamdată în stare de 
asediu, supt regim militar. Unii din deputaţi au 
ținut o consfătuire în Finlanda, unde este un 
regim special care îngăduie aceasta. 


Ziua de duminecă, 9 iulie, mai are un învins: 
pe neghiobul de Goremâchin, învinuit că prin 
nepriceperea lui, Duma a putut ajunge așa 
departe. 


El e destituit fără a se pomeni vreo demisie. 
În locul lui vine tot unul ca dânsul: Stolâpin. 
Dizgraţia împărătească are două uși prin care 
pot ieși deopotrivă cele două tabere învrăjbite. 


Cine va scrie istoria celor două luni de foarte 
lungi și aprinse discuţii ale Dumei va trebui să 
constate următoarele lucruri: 


Dorinţa de a imita ceea ce au făcut francezii 
la 1789, de a schimba o ţară prin discuțiile dintr- 
o adunare modestă, care se ridică de la sine la 
înălțimi revoluţionare și stăpânitoare. 


Credinţa că oamenii sunt unul ca și altul, 
numiri abstracte, și că ei sunt mișcaţi, într-un 
chip ce se poate prevedea și pregăti, de idei, de 
teorii. 


Siguranţa deplină în aceste teorii care ar 
cuprinde ca o destăinuire veșnică a sfintei și 
marii zeițe Rațiunea. 


Și, în sfârșit, multă, foarte multă vanitate 
omenească, în dorința de a ieși la iveală prin 
lungi desfășurări de judecăţi, vanitate care 
cuprindea pe orice vorbitor, de la focosul Tatar 
Aladin, doritor de războaie mari, pănă la cel din 
urmă biet gângav care putea lega două vorbe. 


Neizbânda au adus-o mai multe împrejurări: 


Neînţelegerea în Dumă, mult mai puternică 
decât aceea din Adunarea Naţională de la 
1789. În aceasta, erau oameni din același neam 
şi din două clase, care, măcar mai târziu, se 


puteau înfrăţi; în Dumă erau slugi ale cârmuirii, 
erau oameni fără nici un fel de îndreptare, erau 
nobili ce-și ofereau jertfa, erau cugetători 
socialiști ai faptei și erau anarhiști sălbateci. Și, 
mai ales, erau toate neamurile, tot furnicarul de 
rase al marii împărăţii barbare. 


Adunarea Naţională s-a răzimat de la început 
pe plebea Parisului, cea mai războinică din 
toate, crudă și neînduplecată. Duma a pierdut 
din ce în ce mai mult legătura cu muncitorimea 
capitalei, slăbită de ultimele lupte și alcătuită, 
de alminterea, din oameni blajini, deprinși de 
veacuri cu supunerea. lar nesfârșit de mulți 
țerani, încă mai blajini, sunt departe... 


Și, în sfârșit, cultura, cheagul mișcărilor de 
prefacere moderne lipsea de multe ori și 
specialiștilor în discuţii cari vorbeau de pe 
tribuna Dumei. 


1906 (Neamul românesc, anul l, nr. 19.) 


Către fraţii din Basarabia 


Foaia românească din Basarabia care poartă 
în litere latine deasupra unui cuprins în slove 
rusești numele terii pierdute de noi, dă în 
supliment actele oficiale privitoare la dizolvarea 
Dumei și la întemeierea din nou - cine șiie pe 
cât timp? - a tiraniei în Rusia. 


Regimul Trepov, care se ascunde supt un 
minister alcătuit din oameni de paie, bieți 
biurocraţi miluiţi pe rând cu dregătorii pănă au 
ajuns la cea mai de sus, a luat măsuri împotriva 
tiparului. Cele mai multe ziare din capitala 
rusească au fost oprite; pe celelalte le-a încolțit 
cenzura, vechiul meșteșug dobitoc al 
foarfecelor crude purtate de mâna fricoasă a 
cinovnicului. Cine știe dacă, printre foile ce vor 
fi lovite, nu se va afla și Basarabia bătrânului 
Gavriliţă din Chișinău și a tinerilor cu 
sentimente și democratice și naţionale, mai ales 
democratice, dar și naţionale, cari-l încunjură. 
Dacă nr. 14, cel cu proclamaţiile „autocratului” 
care nu se învoiește a-și jertfi de hatârul 
nimănuia „autocraţia” străjuită de sfatul de 
familie al Marilor Duci, de înțelepciunea lui 
Trepov şi de evlavia lui Pobiedonosev oracolul, 


dacă acest nr. cu jalnic supliment nu va fi cel 
din urmă, foaia „moldovenească” poate să-și 
strice ulciorul mergând alteori la apă. Desigur 
că ea nu mai are astăzi siguranţa pe care o 
avea la început și în urmarea ei, pănă în ziua 


loviturii de stat. 


Noi am iubit această foiţă sfioasă și săracă, 
nesigură de drumul ei, de alcătuirea, de limba, 
de ortografia ei, fiindcă ea ni se părea ca un 
glas de frate pierdut de multă vreme care se 
aude din nou, depărtat, îngăimat, stâns, nu 
cerând un ajutor - căci nici el nu cutează, nici 
noi nu-l putem da -, ci încercând câteva vorbe în 
graiul pe care-l vorbea acasă, când se afla în 
jurul vetrei sărmane, înainte de a fi prins și dus 
întruna din multele încăperi de robie ale 
împăratului celui mare. Basarabia a trimes 
deputați la Dumă, dar glasul acelora nu sa 
auzit, fiind aleșii oameni fără încredere în ei și 
fără mijloace. Alţi români basarabeni, ca 
învățatul jurist Gărdescul, veneau de la 
Universitatea rusească unde erau profesori și ei 
se amestecau în haosul de ceartă pentru a vorbi 
de adevăruri veșnice și de îndreptări folositoare 
oricărui neam. Așa încât numai prin rândurile 
acelea ale Basarabiei, pe care le bucheream 
încet, ca unii ce suntem puţin cunoscători ai 
cirilicei degeneraie și amestecate care e 
alfabetul rusesc, numai prin ele ni venea aşa o 


știre slabă, nedeslușită despre gândul, despre 
suferința și dorul acelor două milioane de 
români ce se află peste apa blestemelor. 


Și, câtă vreme a fost dincolo de Prut 
oarecare siguranţă, câtă vreme se putea urma o 
tactică de „moldovenii” din împărăţia tuturor 
nedreptăţilor, atâta vreme am crezut și noi că se 
cuvine a nu li turbura rosturile, a-i lăsa să umble 
cum cred pe drumuri ce li sunt lor mai bine 
cunoscute decât nouă și să așteptăm pentru a 
vorbi ceasul unei crize. 


Acest ceas se înfățișează astăzi, deși nu în 
chipul ce puteam să- așteptăm. 


Putem vorbi deci. 


Basarabia are înainte de toate un mare 
număr de săteni din neamul nostru, lucrători de 
ogoare tot așa de buni cum sunt de buni cei de 
la noi. Unii au pământ, răzeșii, deși nu în cele 
mai bune împrejurări pentru a-l lucra. Alţii 
lucrează din greu pe moşia grecului, foarte 
puternic în acea ţară a armeanului, a polonului, 
a muscalului, a „moldoveanului” de același 
sânge chiar. 


Toţi acești fii înstrăinaţi, dar cu totul 
neschimbaţi, ai neamului nostru doresc înainte 
de toate să-și înjghebe mai bine rostul vieţii, 
căpătându-și sau lăţindu-și, liberându-și de 
sarcine câmpiile. „Vrem pământ” se aude și 
acolo cu o putere deznădăjduită, cu toate că 
țeranul din Basarabia nu e, fără îndoială, mai 
nenorocit decât al nostru (în această privinţă, 
România întrece toate celelalte ținuturi 
românești). Din nenorocire, în afară de această 
călduroasă dorinţă, impusă de nevoile fireşti ale 
vieţii, teranul de peste Prut nu mai are decât un 
simț al inimii către acei cari pe aiurea, oriunde, 
în locuri necunoscute, în împrejurări pe care 
nimeni nu vine să le deslușească în fața lor, se 
împărtășesc de același grai, cari li luminează 
mintea, li încălzește inima, li aduce lacrime în 
vârful genelor și li mângâie urechea jignită de 
asprimea poruncii sau momelei străine, a 
muscalului și jidovului. Fără școală 
românească, fără limba lor în biserică, de multe 
ori fără preot român, ei nu se pot înălța pănă la 
gânduri de mândrie românească, de înțelegere 
iubitoare a legăturilor ce ţin la un loc, peste 
toate hotarele, neamul. 


Ar fi trebuit, credem, să se ţie samă de acest 
lucru hotărâtor. Foaia românească începătoare 
să nu se inspire de la orașe, unde în același 
văzduh de visuri albastre sau de neguri 


sângeroase trăiesc sufletește ca fraţii, ca 
tovarășii cei buni și nedezlipiţi ai aceluiași 
război, tinerii „moldoveni” ce au învăţat în şcolile 
mici și mari ale Rusiei, ce s-au pregătit prin 
cetirea literaturii rusești revoluționare, alături cu 
muscali cari au aceleași plete mari, aceiași ochi 
focoși, aceleași amintiri de suferințe și același 
avânt de a răsturna vechea capiște a tiraniei, 
peștera apărătorilor și ucigătorilor de oameni, și, 
în sfârșit, alături de amărâtul evreu, înveninat 
din neam în neam de înjosirea și prigonirea 
rasei sale pribege oriunde și oriunde rău 
văzute, care ridică sus glasul pentru a pune în 
mișcare, lângă mâna lui rareori voinică, mâna 
creștinului de ispravă. Să se fi lăsat veștile 
despre oștenii ce se răscoală, despre satele de 
pe stepa rusească ce se plâng și ele despre 
aceleași dureri, să nu se fi vorbit deopotrivă de 
toate făpturile lui Dumnezeu care sufăr de mult, 
și nu mai pot răbda. 


Ci să fi pornit încet o propovedanie către ai 
noștri despre ale noastre. Răbdător, în graiul cu 
totul înțeles, să se fi vorbit țeranului, nu numai 
de pământul ce după dreptate trebuie să i se 
dea și pe care, mai la urmă, dacă și când îl vor 
căpăta semenii săi de muncă, îl va avea și el, ci 
mai ales despre sufletul și toate nevoile lui. Să 
nu i se fi vorbii ca de un dușman despre boierul 
său, când e de acelaşi sânge, ci mai bine să se 


fi căutat a se câștiga cu oarecare blândeţă, în 
numele frăţiei neamului, acest boier el însuși. 
Să nu se fi lăsat la o parte rostul cel mare pe 
care-l poate avea preotul și prin care am 
câștigat în Ardeal mai tot ce avem astăzi. Să nu 
se fi lucrat cu o clasă din orice neam împotriva 
altor clase, iarăși din toate neamurile, ci să se fi 
încercat, prin puterea scrisului bun în grai 
românesc, unirea tuturor claselor din același 
neam Împotriva primejdiei ce, neapărat, ni vine 
de la alte neamuri. 


Și, stăruitor, necontenit, deși în chip păzit, 
aşa încât să nu se poată da de bănuit nimănuia, 
să se fi învăţat săteanul Basarabiei, și nu numai 
el, cu gândul că mai sunt români și aiurea și să i 
se fi lămurit ce fel de viaţă în toate ramurile duc 
acei fraţi pe cari i-a răzleţit nenorocirea. 


Atunci, Basarabia ar fi putut pieri de urgia 
prigonirii, dar în suflete ar fi întrat o sămânță pe 
care nimeni n-ar mai fi putut-o dezgropa și din 
care la vremea ei s-ar fi înălțat sămănături 
falnice. 


Și, dacă, lucru ce nu-l pot crede, aceste 
lucruri s-ar fi putut spune mai puţin decât foarte 
îndrăznețele lucruri revoluţionare ce s-au spus, - 
atunci mai bine să fi așteptat încă o bucată de 
vreme ceasul, oricât de târziu, dar nelipsit şi 
sigur, al dreptăţii. 


1906 (Neamul românesc, anul l, nr. 23.) 


Pavilionul Basarabiei 


Basarabenilor li s-a dat o aripă din Pavilionul 
etnografic no. 1. Nu vreau să știu cine a 
organizat odăiţa. Voi arăta numai ce se află și 
ce ar fi trebuit să se afle. 


Ce se află. O rusoaică cu picioarele goale, 
adusă din părţile ruteneșii ale Hotinului, de o 
domnișoară de peste Nistru; abia știe 
româneșie! Apoi destule țesături bune, cele mai 
multe au inscripţii rusești (nici măcar traduse!) 
Câteva fotografii mici și rele (unele sunt... 
ţigăneşti); proaste picturi nouă iscălite cu nume 
muscălesc. Vreo două-trei icoane de tot nouă. 
Apoi cizme, curele... 


Ce ar fi trebuit să fie. Portul rânduit după 
ținuturi. Arta țerănească (săpături, țesături de 
găteală, ouă împestrite). Tabele statistice. 
Fotografii ale măreţelor noastre cetăţi: Hotinul, 
Soroca, Tighinea, Cetatea Albă, Chilia; 
reproducerea chiar în relief a unora din ele. 
Puţina literatură basarabeană. Chipurile celor 
mai meritoși români basarabeni. 


Așa cum e, acest pavilion este: o rușine! 


1906 (Neamul românesc, anul l, nr. 22.) 


Pentru Basarabia 


Basarabia din 9 august răspunde la 
observaţiile noastre cari spuneam că lucrul cel 
mai bun ar fi o luptă a tuturor elementelor 
românești fără deosebire de clasă și că ar trebui 
mai puţină dragoste pentru idealele rusești, de 
fericire a „tuturor oamenilor ce sufăr”. După 
ziarul din Chișinău, boierii au fost și sunt 
netrebnici: cu ei nu se poate sta de vorbă. 
Aceasta o spun prietenii de acolo, cari sunt doar 
la fața locului. 


Răspunsul e acesta. Nu toţi - recunoaște și 
Basarabia - sunt așa. Și apoi rămâne bună 
pentru toate locurile și toate timpurile învăţătura 
Evangheliei: „Nu vreau moartea păcătosului, ci 
să se întoarcă și să fie viu”. De ce nu s-ar 
încerca, cu toată stăruința și iubirea, întoarcerea 
rătăciţilor? De pildă, cum facem noi aici. Și nu 
fără folos. Numai păcătoșii ce nu se pot căi și 
schimba, aceia trebuie nimiciţi, ca oameni însă, 
și nu ca o clasă. Căci, puţini cum suntem, nu 
putem arunca nici o așchie din lemnul care tot 
se mai poate aprinde, încălzind și luminând. 


1906 (Neamul românesc, anul l, nr. 29.) 


O veste bună din Basarabia 


Preoţimea românească din Basarabia și-a 
deschis de Sf. Dumitru tipografia de limba 
moldovenească. Inaugurarea ei a fost o zi care 
va rămânea înscrisă în analele culturii noastre, 
iar pentru basarabenii înșiși o dată din cele mai 
fericite. S-a și vorbit româneşte la serbare. 


Prietenește pentru noi s-a arătat și 
Mitropolitul, deși e rus, și chiar guvernatorul, 
care nu s-a sfiit a recunoaște ființa celor un 
milion și jumătate de „moldoveni” în Basarabia 
și nevoia ce este de a li se da cetire pe limba 


lor. 


Din București era de față tânărul Sergiu 
Cujbă, un basarabean și el, care a vorbit 
răspicat și frumos despre foloasele culturii, 
adăogind că ea nu întețește răscoale și nu 
aruncă în aer stăpânirile, ci-şi are - adăugim - 
drumurile și metodele și izbânzile ei (o, ce 
izbânzi minunate, trainice, veşnice!). 


Oficialii vorbeau rusește, deși nu cu trufie, 
dar cinstiţilor preoţi cari au făcut tiparniţa în 
româneșie nu li s-a ţinut de rău că au făcut să 
audă și ei ca și oaspetele de la noi acea limbă 
al cării sunet se va desface din călătoriile 


harnice ale slovelor pentru cărțile bisericești pe 
înțeles. 


Începutul acesta cultural nu e strălucitor, nici 
pretenţios. Se începe acolo în plin veac al XX- 
lea, așa cum s-a început aiurea cu mult timp în 
urmă, și desigur nu fără folos. Și în alte dăţi, pe 
alte plaiuri, din cartea bisericească pe 
românește și-au luat zborul scrisul, și apoi și 
gândul românesc! 


Erau de faţă și redactori ai ziarului 
Basarabia. Acești tineri crescuţi în școli înalte 
rusești, stăpâniţi de cetirea literaturii rusești 
revoluționare, înrâuriţi de prieteni ruși 
revoluționari, nu puteau să vadă odată în ochi 
pe preoții „Înapoiaţi” ai unei legi de care vremile 
nouă n-ar mai avea nevoie. Prin popor, scriau 
ei, și numai prin popor se poate face mântuirea 
poporului, pe lângă care grija pentru neam își 
are un rost ceva mai mic. Când li s-a dat aici 
sfatul de a uni într-un mănunchi pe toţi românii 
din toate clasele, s-a sculat cutare basarabean, 
medic în România, și s-a răstit la mine 
căzăcește, cu nagaica. 


Acum iată că și bietul popa folosește la ceva. 
Și dintre acești popi s-a ridicat chiar o urare, din 
inimă, pentru cel dintăi ziar românesc ce iese 
între Prut și Nistru. S-a mulţămit de redactori, și 
Basarabia laudă acum neobosit fapta preoţilor. 


Așa e bine. 


1906 (Neamul românesc, anul l, nr. 52.) 


Dureri și speranţe din Basarabia 


Dintr-o scrisoare a unui basarabean: 


„Aici pe la noi în Basarabia e liniște, dar ca 
balaurul cel îngrozitor din povești se târăște o 
reacție care este mai ales pentru aceea 
amenințătoare, pentru că vine, nu din partea 
guvernului, ci din partea societății și poporului. 
La ultimele adunări din Chișinău - unul din cele 
mai „moldovenești” ținuturi ale Basarabiei - 
când era vorba despre învățământul pe limba 
românească în școlile sătești ale zemstvo-ului, 
toți reprezintanţii, în număr de doisprezece, ai 
țerănimii au fost contra, și propunerea a fost 
răspinsă. D. Dicescu, mareșalul nobilimii, 
președintele adunării, a fost indignat, şi, după 
încheiere, nu găsia destule cuvinte pentru a 
explica țeranilor ce nedemnă a fost purtarea lor 
într-o chestie naţională. „Alianţa Poporului 
Rusesc” - o societate extremă, cu scopul 
propagării ideilor naţionaliste rusești și cu 
tendință pan-rusificatoare, răspândește ideile 
sale prin popor și a deschis pănă acum o 
mulţime de secțiuni prin toată Basarabia. 


Țeranii noştri se înscriu în „Alianţă”.” 


1906 (Neamul românesc, anul l, nr. 57.) 

Basarabia anunță solemn că n-are nevoie de 
sfaturile noastre. 


Noi, mai modești, avem nevoie de lămuririle 
și sfaturile oricui în anume privinţă știe mai mult 
decât noi și scrie pentru binele nostru. 


Cu riscul de a supăra și altă dată pe tinerii 
luptători de la Basarabia, li vom spune oricând 
că ei nu trebuie să aibă nici o legătură cu vreun 
partid rusesc, ci să lucreze pe cale culturală - 
mai ales - și cu ajutorul românilor buni din orice 
clasă la formarea unei conștiințe românești 
acolo. 


De alminterea sunt foarte bucuros că prin 
discuția cu mine, necunoscătorul profesor din 
București, foaia „moldovenească” din Chișinău 
a ajuns a spune lămurit că e „naţional- 
poporană”, și nu „poporanistă-naţională”, cum 
părea pănă acum și cum dorim să nu mai pară 
de acum înainte. 


Și daţi-mi voie o întrebare: vă plac jidanii, 
sau măcar unii dintre jidani? Ar fi încă o bucurie 
să aflăm că nu vă place nici unul. 


Încă o întrebare pentru Basarabia, cu prilejul 
anunciului de bancă din fruntea nr-lui 51. 


Banca de la Popovca, din ţinutul Cetăţii Albe, 
zisă turcorusește Akkerman, e o bancă 
țerănească oarecare sau o bancă de ţerani 
români? Vezi că unuia dintre „democraţi” îi zice 
Naiacevschi și altuia Nimerenco, și numai la 


urmă uite și un Pădure al nostru! 


Un interesant studiu despre datinele la nuntă 
la românii basarabeni se începe în nr. 51 al 
Basarabiei. 


Dr. Radovici și-a dat osteneala de a conduce 
însuși pe la așezămintele de cultură din 
București pe studenții basarabeni veniţi la 
Expoziţie. 


(Neamul românesc, anul l, nr. 58.) 

Și la Constanţa au mers studenții 
basarabeni. 


larăși ca un eveniment cultural se poate privi 
cea dintăi predică românească ţinută la 
Chișinău în biserica cimitirului. Vorbitorul, un 
tânăr, D. Niculeţ, a vorbit limpede, amintind pe 
Petru Movilă și atribuind opririi limbii românești 
decăderea „moldovenilor” în Basarabia. 


În seminarul din Chișinău s-a făcut o catedră 
de „moldovenește”: titularul e un fost seminarist 
ieșean, Constantinescu, fiul unui preot de la Sf. 
Nicolae cel Sărac. 


(Neamul românesc, anul l, nr. 59.) 

Un preot îndeamnă în Basarabia pe clericii 
de la „Frățimea Nașterii lui Hristos”, cari tipăresc 
de la un timp în Chișinău cărțulii traduse din 
rusește, să-și înalțe scopul și să-și întindă 
cercul de activitate culturală. 


Basarabia împlinește șase luni de luptă. Cu 
acest prilej, eași amintește greutăţile și 
suferințele și făgăduiește a lupta aprig „pentru o 
viață cetățenească și culturală pe temeiuri 
naţionale”. 


(Neamul românesc, an. l, nr. 60.) 

La 3 decembrie 1906 a fost în Chișinău o 
frumoasă serbare românească. Cânta corul 
„moldovenesc”, din care fac parte și țerani. 
Tânărul Cujbă, din București, a ţinut o 
cuvântare despre muzica poporului. Pe lângă 
vechi cântece din Moldova lui Alecsandri, s-au 


cântat și cele două romanțe ale lui Eminescu: 
Ce te legeni, codrule și Somnoroase păsărele. 
O domnișoară Costinescu a cântat din gură, 
între altele Amintirea Basarabiei, dl. Gh. Madan, 
venit de puțin timp tot de la noi din București, 
unde a urmat Conservatorul și a fost ciomăgit la 
13 mart, a declamat din Coșbuc. Nu a lipsit Mult 
e dulce și frumoasă a bătrânului Sion, nici Hai 
lleană la poiană a lui Gavriil Musicescu, nici Fiii 
României, pe care o cântau la noi copiii în anul 
proclamării Regatului român, nici gloriosul imn 
„Deşteaptă-te, române”, pe care-l îngăduie 
pomojnicii ţarului, dar nu ciocoii și boierii 
României libere. S-au vărsat lacrimi de bucurie, 
s-au purtat pe umeri ca niște învingători 
cântăreții. 


Pare că-ţi vine, aflând acestea, o veste din 
altă lume... O dată ce-nvie, sufletul nu se poate 
opri: el se hrăneșie din înseși nădejdile sale. 
Praf se fac înaintea lui toate alcătuirile, cât de 
uriaşe, ale lumii. 


Uitaţi-vă numai la ce se petrece în 
Basarabia. 


(Neamul românesc, anul l, nr. 64.) 


kkk 


Primim nr. 1 al „gazetei naționale 


independente” Moldovanul din Chișinău, a d-lui 
Gh. Madan. Articolul prim făgăduiește luptă 
pentru cultură și gospodărie în margenile 
formelor politice actuale. Foaia nu va ataca 
guvernul rusesc, precum cealaltă foaie, 
împotriva căreia pleacă cu dușmănie, 
Basarabia, nu atacă și nu va ataca râia 
basarabeană a jidovismului. Forma literară e 
mai bună. Se face un loc amintirilor istorice ale 
Moldovei, pe care Basarabia le ignorează. Se 
predică unirea creștină a tuturor „moldovenilor 
pentru scopuri „moldovenești”. 


Totuși chestia cu colonelul de jandarmerie 
din Chișinău ar trebui s-o lămurească dl. 
Madan. Mi se pare că noi n-avem, în bine sau în 
rău, nimic a face cu jandarmeria de acolo. Și 
partea în care noi, ăștia din România, suntem 
pocniţi în frunte cu vorba „străini”, pune pe 
gânduri. Să nu fi scris aici colonelul fără știrea 
d-lui Madan, care voia să se lupte cu tânărul 
Cujbă? 


(Neamul românesc, anul l, nr. 75.) 


Ziare basarabene 


Încă o foaie românească ni trimete 
Basarabia. 


Viaţa basarabeană care iese într-o ediție cu 
buchi şi în una cu litere latine, pentru noi, are 
scopul de a lucra pe terenul cultural pentru 
binele „moldovenilor” din ţara de peste Prut. În 
cel dintăi articol ea spune adevărul acesta, 
elementar pentru noi: „E absurd, după părerea 
noastră, că Basarabia ar putea susținea 
revoluţia rusească”. Gazeta cea nouă 
făgăduiește a lupta pentru înfrăţirea claselor 
românești din Basarabia. „Înfrăţirea între noi şi 
ruși” i-o lăsăm pe suflet (să-i mistuie dacă nu-i 
cade greu!). Dar poate că e o nevoie de tactică 
locală, și atunci se poate admite. DI. Al. Nour, 
redactorul foii, răspinge polemica de hărțăială. 
D-sa a scris cândva la Adevărul, dar nu știa cu 
cine are onoarea, - şi i-a părut rău. 


Ediţia chirilică are deosebiri. Și în ea se 
spune lămurit că „moldovenii” nu vor hotărî sorții 
de izbândă ai Revoluţiei rusești. lubirea pentru 
cultură, pentru neam, fără deosebire de clasă, 
pentru lumină prin naţionalitate va hotărî și 
soarta acestei foi. Dorim mai mult interes pentru 
lucrurile românești de un caracter general. 


În ceea ce privește deosebirea dintre cele 
două ediţii, ar trebui ca ediţia în litere latine, 
fiind mai mult pentru noi, să dea, pe un spațiu 
mai mic, un buletin al vieţii basarabene în toate 
formele ei, lăsându-se articolele de îndrumare, 
sfaturile, veștile rusești pentru ziarul cu buchi. 


Moldovanul, foaia d-lui Gh. Madan, iese şi 
mai departe, dând cetitorilor din Basarabia o 
cetire literară folositoare și ferindu-se de orice 
ciocnire cu cârmuirea. Veşti din România și alte 
teri române nu dă. Va trăi mult și va folosi ceva. 


lar Basarabia democratică și cam 
revoluţionară și aplecată spre socialism pare a 
se fi stins fără înştiinţare și fără prohod. Nu vom 
uita că a fost cea dintăi foaie ce a îndrăznit a 
ieși românește în acea țară pecetluită cu șapte 
peceti. Și de aceea ni pare rău de sfârșitul ei. 


1907 (Neamul românesc, anul I, nr. 103.) 


O carte despre Basarabia și împrejurările 
nouă din Rusia 


Acum doi ani, scriind câteva pagini de 
informaţie despre războiul din Extremul Orient și 
cauzele lui, îmi arătam credința că a venit și 
pentru noi vremea să cunoaștem, potrivit cu 
firea, nevoile şi interesele noastre, lucrurile și 
prefacerile mari care se petrec pe lume, 
dezrobindu-ne și astfel de stăpânirea tiranică a 
străinătăţii, care ni nimicește sufletul, furișându- 
ne zi de zi elemente, materiale și sufleteşti, de 
cucerire. Credinţa aceasta a putut să pară încă 
neîndreptăţită și pornită dintr-un patriotism, 
dintr-un naționalism prea îndrăzneţ. În adevăr, 
biata cărticică în care pusesem rodul multor 
cetiri, nouă și vechi, și o parte din sufletul mieu, 
pe care nu pot să nu mi-l cobor în tot ce scriu, 
spun sau fac, biata cărticică n-a fost deloc ţinută 
în samă. Alte scrieri românești despre acele 
groaznice frământări sângeroase pe ţermul și 
pe luciul mărilor depărtate nau avut nici atâta 
noroc, și ele zac în cimitirele librăriilor. În 
schimb, s-au cetit cu patimă lucrări înjghebate în 
pripă, fără ştiinţă și fără simţ de răspundere, de 
cine știe ce scriitoraş sau gazetăraș din Parisul 
adoraţiei noastre. 


În ultimele timpuri s-a hotărât tot mai mult o 


schimbare în bine. Parcă înțelegem din ce în ce 
mai deslușit că avem și menirea noastră și 
tradiţiile noastre și puterile noastre, oamenii 
noștri, pe cari ne deprinsesem a-i preţui puţin 
numai după ce străinătatea începuse a-i preţui 
mult. Înţelegem astăzi preţul informaţiei noastre 
asupra noastră și chiar al informaţiei pe care 
scriitori și cugetători români o pot da cu privire 
la viața de pe alte tărâmuri, apropiate sau 
îndepărtate. 


De aceea, când am cetit într-un ziar 
bucureștean care nu merita această cinste, într- 
un biet ziar de speculație puţin cetit și lipsit de 
orice prestigiu, frumoasele pagine, gândite şi 
simțite, pe care le tipărea cu privire la mișcările 
din Rusia și la felul cum se cuvine să le 
judecăm, dl. D.C. Moruzi, cunoscut mie prin 
calda-i scriere mică despre Basarabia, l-am 
îndemnat să nu le lase în uitarea ce cuprinde 
neapărat vechile colecții de ziare și să le adune 
în volumul care este astăzi în fiinţă. 


Poate că această încercare nouă de a ne 
lumina între noi despre tot ce trebuie să ceară 
interesul nostru, să aibă mai multă izbândă 
decât celelalte. 


DI. Moruzi e un om în vrâstă, cu multe 
necazuri și cu puţini prieteni, izolat prin boala și 
bătrânețele sale de aproape orice înrâuriri şi 


sfaturi, așa încât sufletul său se poate întoarce 
asupra lui însuși, pentru a înţelege mai adânc și 
a simţi mai tare, pentru a găsi cuvinte duioase și 
a prinde ici și colo câte un mărgăritărel de 
poezie. Astfel, adunându-și puterile, care nu se 
cheltuiesc în vălmășagul și zbuciumul lumii din 
afară, el a fost în stare a da o carte scriind 
articole de ziar, pe când destui alții dau numai 
articole de ziar în ceea ce se cheamă că e o 
carte. 


Dintr-un neam care a dat domni Moldovei - 
doi domni, dintre cari unul, Alexandru Vodă, 
vrednic de cele mai mari laude, - dl. Moruzi a 
copilărit în Basarabia, unde a și trăit o bună 
parte din tinereţea sa, pănă după război. Astfel, 
împrejurările basarabene și chiar viaţa rusească 
întreagă, în principiile, apucăturile și moravurile 
ei, îi sunt foarte bine cunoscute. Dacă n-a avuta 
face cu generaţia cea nouă, tot el o poate 
înțelege mai bine decât noi, fiindcă știe supt ce 
înrâuriri a fost ea formată și în ce mediu trebuie 
să trăiască. 


Vorbind numai despre lucruri și oameni a 
căror cunoștință o are pe deplin, autorul acestui 
volum - un autor fără nici o altă pretenţie, de 
alminterea, decât aceea de a spune adevăruri 
folositoare - nu e, ca atâţia alţi bătrâni, un 
înşiruitor sau mai bine un răspânditor de 


amintiri, mai mult sau mai puţin bine păstrate. 
Pe de o parte, e un spirit rânduit, care știe să 
clădească acolo unde alţii ar fi răsturnat numai, 
claie peste grămadă, piatra, cărămida și 
lemnăria lor. E unul dintre oamenii cari-și văd 
subiectul întreg, cari-și pot descoperi cel mai 
bun punct de vedere al lor faţă de dânsul și cari 
știu să-l înfăţișeze în categorii firești, cu legătura 
strânsă. Fiind apoi un suflet simţitor și delicat, 
cu înțelegere pentru literatură, pentru muzică - 
s-a încercat și în compoziţii, în teatru, - el știe, 
fără să caute şi să potrivească, a nu întuneca 
priceperea și sinceritatea sa prin greșelile 
construcției stilistice. Deși n-a făcut școală 
românească, deși are cultura unui autodidact și 
trebuie să-și caute lămuririle istorice pentru 
anume capitole, care ar putea să și lipsească, în 
câte o cărticică rusească a d-lui Zamfir Arbure, 
dl. Moruzi are un scris sigur, limpede, un rost 
convingător și găsește chiar din când în când 
comparația aleasă, adjectivul care scânteie, 
întorsătura care înduioșează. 


Cartea sa se desface în două părți. 


Cea dintăi vorbește despre Rusia de astăzi 
privită față de revoluţia care ardea dăunăzi așa 
de puternic și care mai pufăie încă printre ruine. 
DI. Moruzi își permite - se vor găsi oameni, 
fanatici sau de rea-credinţă, cari să-l critice 


pentru aceasta -, își permite a nu crede în 
putinţa înnoirii unei Rusii unitare prin sfânta 
Constituţie sau venerabilul Parlament. Lui i se 
pare că nevoi organice despart și vor despărți 
totdeauna acest ciudat conglomerat uriaș al 
împărăției „tuturor Rusiilor” care în cea mai mare 
parte nu sunt deloc și nu pot fi Rusii, în ființele 
naţionale ce nu se pot sfărâma, nici prin puterea 
de ieri, nici prin teoria de astăzi. Nici rațiunea 
pură, nici tirania brutală nu sunt în stare a 
stânge flacăra, veche și veșnică, a sufletelor 
atâtor neamuri care nu pot uita. Tot ce se face, 
de rusul vechi, răzimat pe stâlpul de aramă al 
ţarismului, sau de rusul nou, care flutură 
stegulețul reformei liberale sau utopiei 
socialiste, nu poate aduce contopirea sufletelor, 
menite să trăiască deosebi, ci pregătește mai 
curând avântul biruitor al sufletelor acestora, 
răsărirea noilor ramuri înflorite și roditoare din 
vechiul trunchi rămas viu în adâncimile sale. 


Pentru aceasta, vioi totdeauna - ca un tânăr -, 
umorist deseori, chiar spiritual mai mult decât o 
dată, dl. Moruzi cercetează deosebitele clase 
sociale, politice și naţionale din Rusia, 
întruchipând din fiecare o ființă într-adevăr vie, 
botezată cu un nume caracteristic. 


Urmează, ca parte a doua, acel studiu 
asupra împrejurărilor vieţii românești în Rusia 


pe care l-am analizat în cartea mea Neamul 
românesc în Basarabia. 


Și una și alta, cu toate greșelile de istorie și 
atâtea lipsuri, formează totuși cea mai bună 
lucrare pe care a dat-o pănă astăzi un român 
despre împărăţia vecină, și mai mult decât o 
pagină va trăi în literatura noastră chiar. 


Basarabia de azi, așa cum o înfățișează un 
guvernator al ei 


Puţine le mai putem ști despre românii din 
Basarabia și despre ţara lor ținută în sălbăticie, 
în cel mai adânc întunerec al minţii și cu gând 
rău împestrițată prin aducerea a orice fel de 
neamuri în locul bieţilor moldoveni momiţi cu 
făgăduieli de pământuri - veșnica lor dorinţă! - 
pe malurile reci ale apelor siberiene. 


Ei înșiși nu scriu, nu mai scriu: n-am văzut, 
de un timp, nici Moldovanul d-lui Madan; se 
vede că loviturile distrugătoare cad acum și 
asupra foilor de literatură și cultură a poporului, 
căruia-i împărtășesc în același timp și, cu tot 
respectul, știrile despre cârmuire și măsurile 
binevoitoare luate de dânsa. De aceea ni face 
un dar neașteptat fostul guvernator basarabean 
după pogromurile ucigătoare de evrei, din 
Chișinău, prinţul Urusov, când tipărește 
memoriile sale relative la această trecere a sa 
prin Chișinău. Apărute în rusește, traduse în 
Universul în ce privește vizita lui Urusov la lași 
întru întâmpinarea Regelui Carol și potolirea 
unei mișcări de răzeși nemulţămiţi cu hotarele 
încălcate, - ele apar acum în întregime supt 
forma franceză pe care li-o dă, - împreună cu o 
prefaţă de obişnuite tânguiri asupra 


nedreptăţilor ce sufere prietenosul și 
dezinteresatul neam al lui Israel, - un domn 
Perschi, pe care-l bănuim că a fost fericit de 
Dumnezeul părinţilor săi cu o coborâre din chiar 
acest neam ales, și nu cules. 


Ce e Urusov, se poate spune uşor. Un om 
harnic și modest, urând uniforma, despreţuind 
orice alte discursuri decât ale sale, și chiar pe 
acestea înainte de a le ţinea, - așa-l judeca 
boierimea și „inteligenţa” din Chișinău, cel puțin 
după asigurarea prinţului însuși. „Bun prieten al 
jidanilor”, i-ar fi zis opinia publică, prea expertă 
acolo în chestii jidoveşti ca să se poată înșela. 
Ce crede însăși excelența sa despre sine, se 
vede ușor: că e un om superior, care știe să 
răzbată-n sufletul suveranului său, care se 
pricepe a pune la locul lui pe miniştri, care-și dă 
seama de datoria sa omenească de a iubi pe 
toți oamenii și de datoria sa oficială de a ocroti 
deopotrivă pe toți supușii măriei sale 
împărătești. Atâta și nimic mai mult. Poate că i 
se pare că e puțin. 


De fapt, sunt azi în Rusia oameni pentru cari 
veacul al XIX-lea n-a trecut asupra ideilor și 
sentimentelor în legătură cu politica. Ei sunt, 
deși călătoresc de la Kaluga la Chișinău și de 
aici la Tver, nobili francezi din Parisul veacului 
al XVIlllea, ucenici ai lui Voltaire în stil, ai lui 


Rousseau în idei, contemporani ai 
„enciclopediștilor”. În cer poate că nu e nimeni, 
pe pământ sunt oameni pe cari trebuie să-i 
priveşti cu o nepărtenire care se poate numi mai 
bine indiferenţă și cu un zâmbet în care scapără 
ironia. Evreu sau creștin, rus, moldovean, 
armean, jidan, nobil, preot, om de rând, - toţi 
sunt reprezintanţii, asemenea între ei, ai speciei 
umane, frământată de patimi și înșelată de 
gânduri pentru care filosoful are un ușor zâmbet 
de boier mare, bine crescut. Și acum, asupra 
tuturor acestor supuși, cari cheamă luarea- 
aminte prin birul pe care-l dau şi slujba militară 
pe care o fac, este guvernul, care nu e ţinut şi n- 
ar putea fi ţinut să înfăţișeze un principiu, să 
apere o tradiție istorică, să servească un ideal, 
ci e dator numai să ţie liniștea între miile de 
oameni mărgeniţi, cari, altfel, în prostia lor, s-ar 
încăiera. 


Unui astfel de om nu-i poţi aduce critice 
întemeiate pe conștiința că el e în adevăr 
răspunzător. E interesant însă a-i merge pe 
urmă. 


Ceea ce facem aici. 


Urusov se crede chemat la apărarea evreilor 
basarabeni, și ca „filosof și ca guvernator. 
Când ajunge la Chișinău, primește o deputaţie 
a prigoniţilor, şi-i răspunde cam aşa: ei sunt „o 


rasă bogat înzestrată”, cari neapărat biruiesc 
supt raportul economic pe moldoveni și ruși, 
„blajini și fără răutate”, lipsiţi de „mobilitate și 
cari „n-au tendinţa de a strânge bogății, nici 
capacitatea ce trebuie pentru aceasta”; „deși 
întăi producători ai bogățiilor, producătorii lor 
imediaţi, oamenii de ţară nu știu să le păstreze 
nici să le schimbe; îi veţi întrece totdeauna în 
această privinţă”; evreii sunt rugaţi apoi să se 
poarte „cuviincios” cu acești nevrâstnici, să 
cruțe nedestoinicia și slăbiciunea lor. În schimb, 
li se îngăduie a merge cu alai solemn de 30 000 
de oameni pentru a îngropa la cimitir fărâmele 
cărților sfinte pe care le rupseseră răsculații. 
Aceasia se petrece fără zgomot și fără bătaie, și 
firește că meritul îl au evreii, cari, după sfatul ce 
li se dăduse, au cruțat; de atunci, scrie Urusov, 
s-a născut în sufletul său iubirea pentru 
ascultătorul neam evreiesc. 


Dar acest mare iubitor de jidovime e silit 
totuși a o zugrăvi, - ici și colo, în linii și schiţe 
care fac, fără voia lui, un tablou, - așa cum o 
știm noi în ţară și cum o știu toţi aceia cari, 
oriunde și oricând, au avut a face cu dânsa. 


La Bender în gară lume de toate treptele și 
de toate rasele e adunată pentru a primi pe noul 
guvernator. Acesta recunoaște pe evreii cari 
erau să-l câștige apoi așa de mult: ei îl „arată cu 


degetul” și vorbesc tare despre dânsul. Cuviinţă 
și modestie, și mai ales dovadă de prigonire. La 
Chișinău, unde evreii sunt 70 000 la o poporaţie 
de 140 000 de oameni - cresc și se înmulţesc în 
suferință! - ei își răzbună pentru pogrom purtând 
doliu public, închizând prăvăliile, și mai ales 
dând drumul lucrătorilor creștini. Deci lipsă 
desăvârșită a exclusivismului de rasă. După 
discursul cel mare al excelenței sale, se putea 
vedea, la primblare, sâmbătă, „o mulţime 
compactă de evrei și evreice gătiţi”: sfioși și 
fricoși cum sunt, scot de acolo pe creştini, cari, 
ei, au prostia de a se crede stăpânii terii din 
moși și strămoși. La audienţe, guvernatorul abia 
poate scăpa de gura evreilor, cari „exagerează 
faptele” și dau amănunte prea din cale-afară ca 
să le poată crede cineva în totul. Cea mai mică 
făgăduială-i face să năvălească a doua zi chiar 
după răspunsul definitiv. 


În viaţa de toate zilele, „e de necrezut ușor să 
prăzi pe moldovean, care merge de la sine 
înaintea jafului”. Cine folosește și cine l-a adus 
în acest hal, pe lângă buna administraţie 
muscălească, despre care va fi vorba îndată, 
înțelegeţi: împotriva legii de la 1882, care 
oprește pe evrei de a ţine moșii în arendă, bieții 
oameni prigoniţi le țin mai pe toate, conrupând 
administraţia cu 50 de copeice, taxă de mită, la 
hectar. Altă lege opreşte aşezarea evreilor în 


sate. Ținutul Hotinului are însă nu mai puţin de 
8 000 în mijlocul sătenilor. Evreii sunt opriţi de a 
sta la hotare; la Noua Suliţă însă, unde se 
neguțează cu pașaportul cel ieftin - și ilegal - de 
3 ruble, un evreu face un venit de 15 000 de 
ruble pe an; un bon cu iscălitura acestui stăpân 
al stăpânirii hotărăște tot, în schimb, el ţine pe 
toți funcţionarii, cu casa, mâncarea, băutura și 
toate viţiile. Înaintea orașelor - precupeţia fi fiind 
oprită și, în orice caz, foarte dăunătoare pentru 
teran - stau precupeţi cu grămada, și Urusov își 
bate joc de un ofițer care obișnuia să împrăștie 
cu biciușca pe acești exploatatori fără milă și 
fără ruşine. Pănă și în biserica Mitropoliei se 
încumetă să intre evreii, și același ofițer e luat în 
râs pentru că a împiedecat pe doi din ei să 
calce în lăcașul sfânt. De altfel, evreul 
basarabean n-are frică de oaste: alt ofițer, care 
lovise pe un negustor jidan pentru că-l 
insultase, e bătut, împreună cu un coleg, de 
calfele prăvăliilor jidovești, care târăsc prin praf 
șapca împodobită cu cifra țarului. 


Încă o apreciere: evreul are o desăvârșită 
„indiferență pentru laturea idealistă a oricărui fel 
de politică” și cel mai strașnic revoluţionar se 
face apărător al ordinii când rublelei sună în 
tejghea. 


Al doilea flagel pentru „proştii” din Basarabia 


sunt administratorii ruși, pe cari tot Urusov are 
bunătatea să-i descrie. Să-l urmăm iarăși. 


Țarul știe că limba moldovenească e de 
obârşie latină și se teme de înrâurirea pe care 
România o poate avea în Basarabia. Ministrul 
de Interne vrea să smulgă ținutului Ismail legile 
româneşti rămase după 1878. Urusov se 
gândește chiar că acest ținut, cu toată 
Basarabia de Jos, s-ar putea întoarce la 
România, „care-i întinde brațele de peste Prut”. 
Pănă atunci însă, jaful în permanenţă va domni. 


Ostașii împărătești fură de zvântă; 
guvernatorul însuși o spune, de hatârul evreilor 
săi măcar. Poliţia din Chișinău fură pe an, din 
partea ei, un milion de ruble, și același 
guvernator asigură că poliţia din Petersburg nu 
se satură fără 15 milioane. Comisarii de sate 
merg în trăsură cu patru cai, iau clasa | în tren și 
pot pierde la jocul de cărţi mii de ruble. Ei 
îngăduie petrecerea evreilor la sate și arenzile 
jidoveșşti. Unii, pe lângă taxa de 50 de copeice 
la hectar, sau fie şi în locul ei, capătă de la evrei 
pământ şi vite. Călătoresc, cu drept și mai ales 
fără, pe seama sătenilor, cari dau pe an 360 
000 de ruble pentru căruțele și irăsurile înaltei 
cârmuiri. 


Al treilea flagel: boierii n-au neam şi aproape 
n-au lege. Pe moșii culeg dijma târgului; cel de 


la Ungheni strânge 10 000 de ruble pe an. Nu 
dau chitanţă pentru acest venit medieval, și, 
dacă vreunul o cere, administraţia-l ia în primire. 
La Chișinău, muzica e veșnic la clubul nobililor, 
și, la 8 ceasuri de dimineaţă, când oamenii 
ceilalţi și-au început munca, ea cântă în stradă 
pentru plecarea triumfală a celor ce au câștigat 
și a celor ce au pierdut la jocul de cărţi. Fac 
planuri și cheltuieli nebunești, ca acel „Adăpost 
al nobleței”, clădit de Balș, care a văzut la urmă 
că nici un „decavat” nu se înjosește a veni să 
locuiască în el. Fură la așezăminte de 
binefacere, și capătă decoraţii împărătești în 
schimb! 


Să credem pe dl. guvernator. D-lui ştie ce 
spune! 


Într-un colţ, excelența sa a văzut și pe prostul 
teran care plătește și îngăduie toate acestea. L- 
a văzut în genunchi, cu jalba pe cap, l-a văzut 
dormind lângă carul cu marfa jidanului, l-a văzut 
luat în râs, înșelat și, totuși, senin. Și a socotit 
atunci că are înaintea sa un dobitoc nesimţitor, 
cu fața singură de om. Nefiind creștin și 
neavând pe umeri o mie de ani de apăsare şi 
suferință, n-a înțeles ce zace în inima acestui 
biet om năcăijit, despre care spune totuși două 
lucruri: că nu poartă ură nimănui - semn de 
stupiditate - și că s-au ridicat cu toţii în ultimul 


război cu dorința pătimașă de a-și sluji 
împăratul pe câmpul de război, străin de ei, al 
Asiei depărtate, - semn de „lăudăroșie”, scrie 
tovarășul de neam și de clasă al celor cari de o 
mie de ani au rupt-o de fugă supt Port Arthur și 
în tot largul Manciuriei. 


Acuma faceţi ce voiţi, evrei răpareți, 
funcţionari mitarnici, boieri chiulangii și 
petrecători, guvernatori filosofici cu ironia pe 
buze. Dar, când se va ridica acesta, prostul de 
azi, cu arma în mână, sau cu lumina culturii în 
minte, atunci, - atunci o să vedeţi voi! 


1908 (Neamul românesc, anul al III-lea, nr. 
95.) 


Sufletul românesc în Basarabia după 
anexare 


Se vor împlini în curând o sută de ani de la 
luarea Basarabiei de către ruși. Adecă acum o 
sută de ani, prin pacea de la București, din mai 
1812, ei au luat partea de răsărit a Moldovei, și 
anume partea cea mai bună, mai mănoasă, mai 
potrivită pentru creşterea vitelor, - cum ziceau 
plângând boierii de atunci, într-o vreme când 
fruntașii terii nu mai știau să se lupte. Aceste 
întinse și frumoase ţinuturi n-aveau pe atunci un 
nume osebitor, ca și Moldova de Sus când ni-a 
luato Austria: răpitorii se grăbesc să acopere cu 
un nume fals, crezând că-și pot ascunde astfel 
fapta rea, ceea ce au răpit. 


La pacea din București deci, Rusia, care nu 
purta război cu noi, Rusia ai cării ostași 
fuseseră primiţi totdeauna bine la noi, în țară 
ospitalieră, primiţi cu crucea și evanghelia de 
clerici, poate și pentru a se aminti astfel acestor 
vânători de pământ străin dreptatea și cruțarea 
creştinească, ni-a luat Basarabia pentru că 
avuse o socoteală cu Turcia. Crezuse că poate 
opri amândouă țerile românești întregi, cu 
binecuvântarea lui Napoleon |, care numai 


Dumnezeu știe de câte ori ne-a dat și unora și 
altora: au fost câţiva ani când numele 
Împăratului Alexandru Pavlovici, și nu al unor 
voievozi români, a fost pomenit la liturghie și 
scris deasupra ușii bisericilor ce se ridicau. 
Francezii pătrunseră însă în Rusia, și atunci 
vecinii se mulțămiră și cu o pradă mai mică. 
Trădarea fanariotului Moruzi din neam de domn 
român i-a ajutat la aceasta. 


Rușii vor serba ca o zi de bucurie centenarul 
anexării. Noi va trebui să o comemorăm ca o zi 
de durere și ca o zi de trezire a speranţelor pe 
care le dă totdeauna dreptul veșnic, care nu 
poate fi învins, nici cucerit. 


Cine va putea face această comemorație? 
Statul? Dar el are datorii internaţionale de care 
nu se va putea depărta. Cel mult dacă nu va 
trimete din spirit de bună vecinătate o telegramă 
de felicitări la Chișinău. Altă dată statul român, 
care-și amintea încă bine de unde a venit, dintr- 
o mișcare a sufletelor, fiind mai puţin desăvârșit 
în corectitudine, mai puţin aplaudat de Europa, 
avea unele îndrăzneli pe care nici nu cutezăm a 
i le cere acuma. Când s-au împlinit o sută de ani 
de la răpirea Bucovinei, austriecii au serbat 
acea zi de bucurie, austriecii, reprezintanții 
„culturii”, ai „spiritului german”, ai „credinţei 
germane”, adecă, fireşte, rusnecii vagabonzi şi 


cerșitori, aventurierii poloni, cehi şi de alte 
neamuri, și mai ales „austriecii” pe cari-i vedeţi 
și răbdaţi aici lângă dumneavoastră, europenii 
de rasă asiatică. Au întemeiat în numele culturii 
o Universitate provocătoare, insultătoare, pentru 
a răspândi lumina între barbari: s-a întâmplat, ce 
e dreptul, că razele acelei lumini n-au ajuns 
pănă la noi, dar din Universitatea noastră, cea 
barbară, de la lași, întărită ca spirit, pornesc tot 
mai multe raze, care descopăr românilor din 
Bucovina un trecut și-i fac să întrevadă un viitor. 
Și s-a mai întâmplat un lucru: că, nevenind la 
Cernăuţi barbarii Moldovei, barbarii români din 
Bucovina se grămădesc tot mai mulți în 
Universitatea feciorilor de evrei, nu pentru a 
sorbi spiritul străin, ci pentru a întroduce pe cel 
românesc. Mâni energice de tineri lucrează pe 
frontonul Universităţii jubiliare, scriind pe dânsa 
„Universitate românească” și începând a 
însemna în locul datei de anexare o altă dată, 
pe care o așteapiă ei și o așteptăm și noi. 


Când discursurile triumfătoare răsunau la 
Cernăuţi, lumea se aduna la lași, cu autoritatea 
comunală în frunte, pentru a inaugura într-un 
colț năpădit de jidovime bustul de marmură al 
lui Grigore Alexandru-Vodă Ghica. Ghica a fost, 
cu tot sângele românesc revărsat în neamul 
său, un grec; moartea lui, doi ani după luarea 
Bucovinei, nu se datorește acestui eveniment. ÎI 


pârâseră boierii la turci pentru simpatii față de 
Rusia și pentru biruri luate pe nedrept de la țară, 
și turcul trimes să-l prindă a crezut că e mai ușor 
să ducă la Țarigrad un cap tăiat decât un om 
viu. Dar popoarele au nevoie de oameni 
simbolici, cari să întrupeze o luptă, o biruinţă, o 
înfrângere, o tragedie. Când nu-i are, îi creează, 
și astfel durerea noastră a înfăptuit pe acestălalt 
Grigore Ghica, deosebit de cel istoric, fals din 
punct de vedere al adevărului, dar care va trăi 
totuși atâta timp cât și durerea noastră. 


Rusia nu obișnuiește a face Universităţi de 
rusificare, pentru românii ei și - mai știi?- pentru 
noi; nu îndrăznește a le face. Cu ce clădire va 
comemora ea răpirea Basarabiei? Ar fi mai 
potrivit cu o temniţă mare. Cu una în care să 
între toţi românii de acolo cari vreau să fie 
români și îndrăznesc a o spune. Dacă o asifel 
de temniţă s-ar face pentru ardeleni, la Alba 
lulia, răpede n-ar mai încăpea oaspeţii într-însa. 
Cea din Chișinău ar rămâne goală: menirea 
noastră e să pregătim locuitori, cât mai mulți, 
pentru dânsa. Căci fără vamă de suferinţi, fără 
lacrimi din prisosul durerii, fără sânge din 
prisosul vieţii nu se mântuie din robie un neam. 


Statul român nu va cuteza poate nici măcar 
să orânduiască în mai 1912 publicarea unei 
cărţi despre Basarabia românească, despre cei 


o mie de ani cât au fost ale noastre aceste 
ținuturi, ca un răspuns la cartea în care rușii ar 
vorbi despre cei o sută de ani de când au 
această țară. Să comemoreze măcar opinia 
publică; s-o dezveţe Liga Culturală de obiceiul 
ce are de a întreba la ușile partidului respectiv 
ce trebuie să facă în asemenea chestii, care 
admit pentru politiciani aceeași soluţie negativă. 
Să se facă oriunde comemoraţia, dar mai ales 
în orașe ca acesta, care trebuie să fie turnuri de 
strajă, pentru a vedea peste hotar, pentru a 
pândi ceasul cel bun pentru a da lovitura cea cu 
izbândă. 


Când Rusia a luat Basarabia, ea a avut grijă 
să păstreze un timp înfățișarea românească a 
terii, să câștige prin recunoașteri și adăugiri de 
drepturi toate clasele, - mai toate măcar. 


Guvernator a fost numit un Sturdza așezat în 
Rusia și ai cărui urmași erau să fie cu totul 
înstrăinaţi, în sens franțuzesc și rusesc. Exarh al 
Sinodului rusesc, vlădică în Chișinău a fost 
aşezat un răzeș bucovinean, Gavriil Bănulescu, 
care a tipărit cărţi românești. 


Boierilor li s-a cerut să se așeze cu totul 
peste Prut ori săși vândă în termin scurt moșiile. 


Cei mai mulţi au rămas în lași și au pierdut 
moșiile, cu totul ori aproape. Și la noi în casă 
era un sipet mare de fier în care se cuprindeau 
multe petiţii rusești timbrate pentru o lungă 
cheltuială și o mare pagubă, din care am rămas 
oameni săraci. Celor ce găsiră însă că e mai 
bine să primească oblăduirea împărătească, ce 
nu li s-a dat? Drepturi ca ale nobililor ruși, cinuri 
de funcţionari, cordoane de cavaler, - juveţe 
prinse de gâturi plecate. 


Clerul, în țara unde pretutindeni arde lumina 
la icoane, în ţara unde statul sprijine Biserica 
sprijinindu-se pe dânsa, în care toți se pleacă 
înaintea clericului, n-avea de ce să fie 
nemulțămit. 


Și, în sfârșit, ţeranii neliberi, cari aveau 
înaintea lor exemplul eroicilor răzeși ai 
Orheiului și Sorocăi, au prins ceasul prielnic al 
vânzării moșiilor pe nimic și s-au împroprietărit 
pe brazda lor. 


Fericit ar fi fost neamul nostru, cu toate 
clasele lui, în Moldova împăratului creștin, dacă 
un popor ar trăi, cum cred socialiștii, numai din 
viaţa trupului, dacă el s-ar simţi bine numai în 
oasele și carnea lui. Dar un suflet dumnezeiesc 


se zbate în acest trecător înveliș al nostru, un 
suflet pe care altă voinţă decât a noastră îl duce 
pe căi ce cuprind răbdare și suferință, dar de pe 
care toate chemările cărnii ce tinde spre 
mulțămire nu-l pot îndepărta. 


Și sufletul acesta nu putea trăi, adecă nu se 
putea dezvolta și nu putea stăpâni în Basarabia. 
Aceasta se văzu îndată. Noua gubernie n-a dat 
nici un scriitor rusesc și n-a putut păstra nici un 
scriitor român, decât doar înăbușindu-. 


Unii au pribegit, îndată după începerea erei 
rusești. Cel dintăi fabulist al nostru, Alecu 
Donici, e un basarabean, născut și crescut 
peste Prut. Toată viața și-a adus aminte de 
malurile Răutului, de șesurile bogate, de 
câmpiile înflorite ale Basarabiei sale. Fiu de 
boier, a întrat în școala militară a stăpânilor, a 
purtat uniforma ţarului. Dar deodată l-a furat 
dorul. Dorul cel mai ciudat și cel mai strașnic; 
nu acela care cheamă pe cineva spre ţara lui, 
locuită de cei mai aproape din neamul lui, ci 
dorul care smulge dintre cei mai de aproape și 
înstrăinează de țărâna cea mai iubită pentru a 
găsi aiurea, în libertate, sufletul neamului său. 
Așa a făcut Donici și viaţa lui întreagă s-a 
desfășurat apoi la noi. 


Un altul, înrudit cu această familie, Alecu 
Rusu, s-a adaus la rândul lui scriitorilor români 


din Moldova. Şi lui îi răsărea înainte vedenia 
satului basarabean unde văzuse întăi lumina 
zilei și frumuseţile naturii. Dar nici spiritul lui 
liber nu i-ar fi îngăduit, după studii făcute în 
depărtatul Apus, să trăiască în părţile românești 
unde românilor li era îngăduit orice alta decât să 
aibă un suflet. 


În Basarabia și-a petrecut toată viața 
cavalerul - un cavaler de ordin rusesc - C. 
Stamati. Era nepotul de frate al marelui 
mitropolit moldovean lacov, mai întăi episcop al 
Hușilor; tatăl său rămăsese peste Prut și acolo 
și-a avut acestălalt scriitor pământul, funcţia, 
decorația. Dar și pe dânsul în Moldova îl chema 
dorul; a străbătut-o, nu ca un străin doritor de a 
vedea și a afla, ci ca un evlavios pelerin, 
culegând la lași, la Suceava amintiri din trecutul 
românesc comun, inspiraţii neuitate pentru 
scrisul lui. Când Mihai Kogălniceanu, întors din 
Apus, începu să tipărească o revistă literară 
pentru toți românii, Dacia literară, când el ceru 
ajutorul tuturor scriitorilor neamului fără 
deosebire de graniţă, Stamati-i trimise duioasa 
idilă rurală, țerănească, a Gafiţei blestemate de 
părinţi. Din cronicile Moldovei, din viaţa 
răzășească și vitejească a Moldovei, din 
superstiţiile poporale ale Moldovei s-a inspirat 
el pentru a scrie poemele sale, și isteția 
săteanului nostru dă viaţă fabulelor lui, scrise 


într-o limbă românească așa de bună. La lași a 
apărut către sfârșitul vieţii lui culegerea operelor 
poetice ale unei liniștite și îndelungate activităţi, 
stăpânite de spiritul românesc. 


În același spirit de glumă și înţelepciune a 
neamului scrie, tipărind la rușii din Chișinău, lon 
Sârbu, care nu știa gramatică nouă, dar păstra 
cu evlavie și mlădia cu pricepere limba cea 
veche. Poezii lirice stau alături cu fabulele lui, 
poezii slabe: nu din ele aflăm ce se putea 
petrece în sufletul său, ci din scurta fabulă a 
crinului, pe care nici ploaia nu-l hrănește, nici 
soarele nu-l bucură, căci e „în străinătate”. 


Și ca dânșii simţea o generaţie întreagă. 
Scrisorile ei ni-o spun. Și dăunăzi ceteam un 
răvaș prin care cutare bătrân careși simțea 
bătrâneța cerea de-acasă, din Moldova, o șubă 
bună, ca să-și încălzească trupul și poate, pe 
lângă aceasta, săși încălzească de amintiri 
sufletul. 


IV 


Cel din urmă pribeag ce ni-a venit de peste 
Prut a fost și cel din urmă reprezintant al 
inteligenței românești din Basarabia. Bogdan 
Petriceicu Hasdeu, adevărat urmaș al neamului 
ce a dat pe Vodă Petriceicu, era fiul şi nepotul 


unor oameni de talent cari scriseseră în rusește 
și leșește. Nu doar că ei sar fi înstrăinat după 
1812, ci pribegi vechi, dinaintea anului 1700, ei 
păstraseră din spiritul românesc doar mândria 
neamului lor și, în legătură cu aceasta, 
amintirea trecutului moldovenesc. Mediul 
basarabean nou a înviat pentru români pe 
Hăjdău, tatăl și fiul, cari aveau moșie la 
Cârstinești lângă Hotin. De la noi a avut B.P. 
Hasdeu însușirile bune ale sufletului său; cele 
rele, de sarcasm, de imaginaţie fără frâu, de 
lipsă a iubirii de oameni și a simțului de datorie 
le căpătase, la Universitatea din Harkov și între 
colegii săi ofițeri, de la străini. Părăsindui, la noi 
și-a făcut el toată viaţa. 


Când şirul scriitorilor basarabeni a încetat, 
limba noastră mai trăia încă în bisericile de sate. 
Româneșie răsunau cântările, românește se 
cetea cuvântul lui Dumnezeu, românește se 
săvârșeau tainele cele mari, românește vorbea 
predica din vechile cazanii. 


Apoi, supt vlădici rusificaţi sau ruși, 
opreliștea graiului moldovenesc s-a hotărât, şi 
întunerec adânc s-a întins peste suflete. Străinii 
cari ne apucaseră de gât cu dezmierdări pentru 
a ne zugruma, ei cari ne coborâseră adânc în 
mormânt, cari presăraseră multă ţernă asupra 
noastră și înfipseseră într-însa o cruce 


pravoslavnică purtând însemnări muscălești, ei 
nu se gândeau că mortul cel jertfit de ei ar putea 
să învie vreodată. El a înviat însă, fără ca măcar 
glasul nostru de frate, pătrunzând pănă în 
lăcașul lui de întunerec, să-l fi chemat. 


v 


Dăunăzi, ruşii făcură revoluție împotriva 
țarului. Rușii, și mai ales evreii, și unii și alții 
socialişti, internaţionalișiti, nu se puteau gândi la 
mormântul sufletesc al bietului moldovean. 
Rusia nouă, liberă, democratică, parlamentară, 
Rusia roșie a viitorului trebuia să fie o Rusie 
rusească. 


Dar, când se vorbește de viaţă în cimitire, nu 
învie morții cari și-au isprăvit traiul pe dreptate și 
nu prind viaţă stafiile nebune ale gândului 
bolnav, ci se ridică, cerându-şi dreptate, cei 
uciși tâlhărește. Rusia cea nouă n-au unde o 
găsi astăzi, când revoluţia a fost înăbușită, dar 
vechea Moldovă basarabeană, pe care o 
credeau moartă, trăiește. 


Au început întăi boierii. Familii unde abia se 
știe românește au dorit reprezintații românești în 
Chișinău. Și s-au dat. A fost ca o bună vestire. 
Cine ar crede că gluma uşoară a lui Alecsandri 
a putut fi întâmpinată cu ochi în care se 


deslușea o durere tragică, cine ar putea crede 
că lacrimi răsăreau întrînșii? Și așa a fost. 
Fiindcă nu era vorba de glumă sau de patimă, 
de comedie sau de tragedie, ci de sufletul 
nostru ce învia și vorbea și chema în graiul 
nostru. Și lacrima aceea sa uscat, dar ochiul 
atins de dânsa a văzut, și prihana vechii orbiri s- 
a curăţit de pe dânsul. Pe teran nu-l întrebase 
nimeni. Doar, și acolo, boierul nu vede în jos! 
Dar iată că, din adâncul satelor întunecate, s-a 
ridicat un singur glas de plângere, de cerere, de 
voinţă: dațini graiul românesc în biserică! Și s- 
au chibzuit mult străinii și, fiindcă legea creștină 
nu poate fi fără cuvânt înțeles altceva decât o 
bâiguială păgână, au trebuit să se învoiască și 
ei. O comisiune a lucrat și lucrează: ea a dato 
Psaltire, Rugăciuni, și, de curând, cel dintăi 
volum din Vieţile Sfinţilor a apărut la Chișinău. 
întoarcerea la românism a bisericii satelor a 
început și, prin ea, însăși Basarabia 
românească-și liberează sufletul. 


E acum rândul nostru de a lucra. 


1909 (Neamul românesc, anul al IV-lea, 
nr. 138.) 


Un mare binefăcător al culturii românești: 
Vasile Stroescu 


Când, acum câteva săptămâni, s-a auzit că 
dl. Vasile Stroescu - Vasile de Stroesco, cum se 
scrie d-sa, ca nobil basarabean, coborâtor al 
vechilor noştri răzeși și boieri - a făcut o danie 
de 100 000 de coroane fondului cultural din 
Blaj, menit să sprijine, împotriva oricui, școala 
românească, a fost o uimire. Se poate ca un 
român bogat să facă un astfel de lucru? Dar 
aceasta înseamnă călcarea în picioare a celor 
mai frumoase datini naţionale! Când cineva din 
neamul nostru are bani de prisos mai cumpără 
moșii, clădeșie vreun palat aurit, călătorește pe 
unde dracul și-a-nţercat copiii sau face pe 
„boierul valah” în lumea cântăreţelor și 
dănţuitoarelor din Paris, ori de-l ajută vrâsta ori 
nu. Așa se cuvine: așa s-a făcut și așa o să se 
facă. Un grec, un bulgar pot dispune altfel de 
banul lor, fiindcă doar unul e numai o „capră” de 
grec, iar celălalt un „tucanaglava” prost de 
bulgar, dar o nație nobilă trebuie să aibă alte 
apucături. 


Mulţi se mirau de ce dl. Stroescu, român 
ortodox din Basarabia pravoslavnică, s-a găsit 
să facă darul său de rege Bisericii unite, cu care 
nu e legat prin nimic. Vreun român prea roman 


de dincolo s-o fi gândit poate la vreo convertire 
în perspectivă, căci sunt și rătăciţi de aceia cari- 
și pierd vremea cu astfel de lucruri. DI. Stroescu 
a răspuns, așa cum se cuvine să răspundă 
orice român la certele confesionale că, adecă, 
d-sa nu ştie decât Biserică de limba sa, 
românească. Arătându-i-se că și la Sibiu se 
strâng bani pentru școli, tot româneşti, și că 
acestea sunt mai multe, a făcut, se zice, un nou 
dar, de 300 000 de lei. 


Pe noi nu ne-a mirat fapta d-lui Stroescu. D- 
sa e cunoscut de mult ca un mare prieten al 
neamului său, ca un răspânditor darnic al 
bogăției sale pentru scopuri nobile. A îmbătrânit 
făcând binele şi era firesc ca, astăzi, să se 
întreacă pe sine. 


Darul d-lui Stroescu mai are însă un înţeles, 
unul mângâietor și plin de făgăduieli. La 1912 
rușii serbează o sută de ani de la furtul 
Basarabiei. Cu acest prilej iese înainte și o 
sumă de „foști moldoveni” cari vor cânta și ei 
osanale arătând că stăpânirea rusească peste 
Prut se datorește și trădării înaintașilor lor. Ei 
vor striga sus și tare că, din mila „împăratului”, 
Basarabia e fericită în cultura rusească 
înfățișată prin Școală și Biserică. 


Înaintând cu doi ani asupra serbărilor 
profane ce se vor desfășura pe mormântul 


vechii noastre glorii de neştearsă amintire, dl. 
Stroescu deschide mâna larg și dă o jumătate 
de milion culturii românești, afirmând astfel 
legătura neapărată și veșnică a Basarabiei sale 
de viaţa, de lupta, de triumful firesc al acestei 
culturi. 


Ce e mai curat și mai bun în românimea 
basarabeană a vorbit prin graiul acestui nobil 
bătrân în clipa binefacerii memorabile. Arătând 
că-și aduce aminte și că preţuiește mai presus 
de orice comunitatea noastră sufletească, pe 
care toată puterea Rusiei n-o poate sfărma, 
Basarabia ni-a dat prin dl. Vasile Stroescu acea 
chezășie pentru viitor pe care știm astăzi că ne 
putem răzima. 


1910 (Neamul românesc, anul al V-lea, nr. 
47.) 


Vizita ofițerilor români în Rusia 


Pe când Regele Carol trimetea o cunună 
pentru monumentul din Sofia al „țarului 
liberator’ - pentru bulgari, și al țarului aliat 
pentru noi, înainte de a fi ţarul crud și lacom al 
celei de-a doua răpiri a Basarabiei -, un grup de 
ofițeri ai noșiri, tineri și mai ales bătrâni, 
porneau spre graniţă, oricum desigur prea mult 
și prea hotărâtor închisă, a Rusiei. 


În zilele când ne cutremurăm cu toții de 
veştile rele ale înfrângerilor suferite, în alegeri, 
de fraţii noștri din Ungaria, de pe urma 
ticăloaselor abuzuri ale oficialităţii maghiare, 
neapărat că drumul la Petersburg e mai firesc 
pentru noi decât drumul la Viena, care trece, 
cum se știe, prin Pesta. Cu sau fără intenţie, 
vizita ofiţerilor români în Rusia apare astfel ca o 
demonstraţie, venită la vremea ei și salutată 
simpatic de toţi. 


Noi nu ni putem uita, ce e dreptul, pierderile 
și nu ni putem înăbuși durerea pe care o simţim 
pentru el. Dar vecinul celalt a fost oare mai puțin 
răpareţ față de îngustul nostru pământ? De ruși 
ne leagă măcar ceasul unei camaraderii de 
arme victorioase. 


Această camaraderie suntem datori a ni-o 
aminti și a li-o aminti. E dreptul nostru faţă de 
dânșii, pe care l-am câștigat prea scump ca să-l 
putem părăsi vreodată. Şi, astfel, bine s-a făcut 
când s-a trimes înaintea lui Nicolae al II-lea 
bătrânul ofițer de marină faţă de care, unul din 
îndrăzneții biruinţelor din 1877, era de reparat o 
„uitare” a lui Alexandru al II-lea. 


Cercurile oficiale rusești vor fi putut să vadă 
că România are o armată numeroasă și bine 
organizată, în fruntea căreia stau ofițeri culţi, 
demni, crescuți în tradiţiile victoriei, și vor fi ştiut, 
credem, a trage încheierile cuvenite. Ele nu pot 
fi în paguba noastră. 


1910 (Neamul românesc, anul al V-lea, nr. 
64.) 


Un centenar 


În această clipă străbat uliţile Chișinăului cu 
strade largi și înalte clădiri oficiale, popi în 
veșminte străine cântând tropare slavone, și din 
turnurile bisericilor ciudate cu coperișuri verzi 
se revarsă, spre mărirea aniversării de o sută de 
ani a unei cuceriri, sunetul clopotelor. În forma 
religioasă măcar, oficialitatea stăpânilor prin 
sabie se bucură că a răpit atunci și domnește 
acuma peste această a suta parte din vasta 
Rusie. 


Cuceriţii, stăpâniţii, supușii sunt două 
milioane de moldoveni. Şi între dânșii nu sunt 
măcar două mii care să înțeleagă nedreptatea, 
jignirea, umilinţa ce se ascunde pentru ei în 
această defilare a odăjdiilor de aur, a 
uniformelor, a hainelor de gală în sunetul greoi 
de proslăvire al aramei din care se varsă și 
tunurile. 


E armonia între sila nerușinată și 
inconștiența supusă. 


De aici, unde muncim spre întemeiera altui 
viitor, pentru românii din orice colț al moștenirii 
lor, răspundem la această „serbare” nu prin 
„geamătu!” de care vorbeşte proza 


necuviincioasă și ațâţătoare a d-rului Racovski, 
ci printr-o afirmare de conștiință și printr-o 
făgăduială solemnă. 


Știm că români locuiesc între Prut și Nistru. 
Știm că nimeni nu i-a putut abate de la datinile 
lor străvechi și nu-i va putea abate nimeni. Ştim 
că de la un capătla altul al „oblastiei” 
basarabene în piatră veșnică e scrisă gloria 
Moldovei. 


Și făgăduim că vom da tot ce e mai bun în 
noi, credință și muncă, noi înșine și urmașii 
noștri, pentru ca vechea nedreptate să se 
șteargă și viață naţională liberă să domnească 
și peste acele plaiuri ale întunerecului și robiei, 
unde dreptul nostru veșnic ne cheamă. 


1912 (Neamul românesc, anul al VII-lea, nr. 
53.) 


Comemorarea pierderii Basarabiei 


Cuvântare ţinută în Bucureşti, la 16 mai 1912 


Nu pentru a „ofta”, cum spune pe hârtie roşie, 
cu obrăznicie, un manifest revoluționar, nu 
pentru a plânge, precum nici pentru a enunta 
sentimente de ură, făgăduinţe de răzbunare, ne- 
am adunat aici. „Oftează” aceia cari urmăresc 
lucruri ce nu le-au avut și nu potsă le aibă, ca 
acei tulburători cari nu vor vedea niciodată, 
neam de neamul lor, o societate socialistă în 
care, în locul sufletului care târăște un trup, să 
fie armonia trupurilor sătule, hotărâtoare și 
pentru sufletul despreţuit. Noi vorbim aici de 
lucruri pe care le-am avut și pe care avem 
dreptul de a le avea, - și aici nu încape nici o 
„oftare”. 


Și vorbim de lucruri pe care le avem. Dacă a 
avea o ţară înseamnă a-ţi trimete într-însa 
soldaţi de graniţă, poliţie, funcţionari cartofori și 
beţivi, - Basarabia nu e a noastră. Dacă însă 
aceasta înseamnă a-i lucra toate ogoarele, a-i 
înfățișa toată munca, a-i da toţi apărătorii, - 
atunci e a noastră, și nu a celorlalţi, Basarabia. 


Nu voi face să se audă nici plângerea 
obişnuită că suntem puţini, slabi, săraci, 


nenorocoși. Am găsit drumul norocului, și cel 
dintăi pas făcut pe dânsul e o singură înaintare 
spre biruinţă: e drumul muncii solidare și 
disciplinate. 


Acum o sută de ani tocmai, la 16 mai 1812, 
prin tratatul de la București, între Rusia și 
Turcia, am pierdut pământul pe care numai cu 
greu îl pot numi, împotriva adevărului istoric: 
Basarabia, căci Basarabia era numai partea de 
la gurile Dunării. E oare o umilinţă în aceasta? 
Am stat noi la luptă, am fost biruiţi, ni s-a smuls 
o parte de ţară printr-un tratat pe care noi să-l fi 
încheiat, iscălit și jurat? 


Sunt popoare cărora așa ceva li s-a întâmplat 
și care, cercetând împrejurările pierderii 
dureroase, ajung la încheierea că nu e motiv să 
simtă umilinţă pentru biruirea lor. La 1871 sau 
luat Franciei două mari și frumoase provincii: 
Alsacia și Lotaringia. A fost o armată franceză 
care a pierdut lupte, un guvern francez care a 
pierdut lupte, un guvern francez care a iscălit o 
pace neprielnică. Şi totuși fără umilință se 
gândesc francezii la acel „an grozav”, ale cărui 
triste urmări și pănă astăzi nădăjduiesc să le 
poată îndrepta, vorbind sau ba de visul pe care 
se simt datori a-l urmări. Atunci a fost înfrânt 
imperiul, răzimat pe oştirea ce exista în parte 
numai în cadre şi era înarmată numai pe 


paginile condicelor de socoteli, imperiul 
bătrânului, bolnavul Napoleon al II-lea, imperiul 
unei curți conrupte, risipitoare și fără grija 
viitorului. Că acest imperiu se întemeiase pe 
consimţimântul naţional al plebiscitului, că el 
fusese aclamat frenetic a doua zi după biruinţile 
din Crimeea și din Italia, că națiunea franceză 
salutase în el gloria înviată a zilelor lui 
Napoleon cel genial, ce are-a face! Francezii 
simțeau și simt că nu ei, libertatea lor, energia 
lor naţională, răspunderea lor au fost strivite de 
germani. Şi astfel anul de jale nu e pentru 
dânșii un an de rușine. 


Cu atât mai puţin trebuie să plecăm noi 
fruntea la amintirea sfășierii din 1812. Noi, 
România, noi, neamul românesc. România nu 
exista, și în acea jumătate de Românie care era 
Moldova, nu se gândea nimeni că o Românie ar 
fi cu putinţă, că ea ar fi un bine pentru cei cari 
sufereau de multe apăsări și stoarceri. Domnul 
dinaintea năvălirii era un grec și boierii greco- 
români, cu două graiuri, erau împărțiți prin 
aceasta chiar între două suflete naționale. Şi 
atâta trăia în toată țara: această boierime fără 
ideal și fără alt simţ pentru ţară și pentru neam 
decât acel instinct elementar pe care nimic nu-l 
poate dezrădăcina din suflete. Li-a părut rău că 
au pierdut partea cea mai largă a Moldovei, 
bogată în ogoare, în păşune pentru vite. Li-a 


părut rău mai ales ca moșieri, ale căror 
comunicaţii erau să fie tăiate de acum înainte 
printr-un hotar. Nici un suflet nu s-a sprijinit pe 
amintiri, nu s-a deschis către speranţe pentru a 
da o luptă desperată spre care s-ar putea 
îndrepta astăzi recunoştinţa noastră pioasă. Se 
gândeau doar cu frică la primejdia ca Moldova 
micșurată după sfășiere să nu poată răspunde 
tributul către Poartă, și cereau ca ea să fie 
întregită cu judeţe muntene pănă la Ialomiţa! Și 
astfel azi, când am avea nevoie măcar de un 
singur erou, în numele căruia să facem 
prăznuirea, nu-l găsim, și e nespus de 
dureroasă această lipsă. La parastasul făcut azi 
de câţiva oameni pioși nu s-a putut rosti un 
singur nume de la 1812, și a trebuit să se 
gândească organizatorii la acei bieţi flăcăi 
basarabeni, chemați în ultimul ceas pe câmpiile 
Manciuriei nesfârșit de depărtate, ca să ridice 
din noroi și sânge - ca și fraţii lor din România în 
1877 - steagul împărătesc al Rusiei pe care fiii 
ei cei adevăraţi îl lăsaseră să li lunece din mâni. 
Precum și ceilalţi cari au fost despoiați la 1812, 
suedezii, asemenea nouă prin situația grea, cu 
același dușman uriaș în față, dar superiori nouă 
prin valorificarea politică a elementului ţerănesc 
și prin puterea morală ce rezultă dintr-o 
conlucrare pașnică și legală a unui întreg popor, 
și suedezii, zic, nu pot găsi, dincolo de trădarea 
regelui lor, de laşitatea clasei lor dominante, 


nici un erou al împotrivirii și răzbunării, de care 
în veci să rămâie glorios legată pierderea 
Finlandei. 


Fără conștiință era clasa boierească a 
Moldovei din anul 1812, călcând astfel datoria 
oricării clase dominante de a cuprinde și 
exprima toate amintirile, toate speranțele, tot 
dreptul, toată mândria și onoarea unui popor. 
Mulţi din membrii ei, și boieri mari, au trecut 
Prutul pentru a se așeza supt oblăduirea 
împăratului creștin fără a-și da seamă că 
rosturile de căpetenie ale unui stat, paza liniștii 
și a dreptăţii, n-au a face cu creștinătatea sau 
păgânătatea, ci numai cu valoarea etnică a unui 
popor. 


Un steag nu fâlfâia în aer și o oaste nu stătea 
supt arme. Moldovenii, de multă vreme încă, nu 
mai aveau voie să se lupte, căci terii lor nu-i 
trebuia altă apărare decât a stăpânilor cari erau 
să o vândă. Câţi din urmașii mândrilor ostași de 
odinioară mai doreau să guste emoțiile 
războaielor, aceia nu nemeriseră în tabăra 
turcească, unde românii nu s-au îmbulzit 
niciodată, ci ei se găseau în rândurile ostașilor 
țarului. 


Era o greșeală, o mare greșeală, mai mare și 
decât a boierilor setoși de stăpânirea străină. 
Un popor se poate ridica însă totdeauna peste 


greșelile sale, atunci când ele n-au produs 
viciile care străbat adânc în fiinţa lui și-l distrug. 


Peste greșeli ca aceea de atunci, să căutăm 
îndreptarea unei pierderi care nu poate să fie 
veşnică. 


Nu folosesc și nu trebuie ţinute în seamă 
făgăduinţile unor ruși de omenie ca publicistul 
Durnovo. Am dori să vie cândva aici la noi ca 
să-și dea seamă că este nu numai un drept, dar 
și un popor în stare să și-l ceară. Și am dori să-l 
vedem și noi, tocmai pentru că samănă așa de 
puțin cu cei de același grai și de același sânge 
cu dânsul. Dar, după experienţe ca aceea din 
1878, când ajutorul nostru a fost răsplătit printr-o 
nouă smulgere a părţii din Basarabia pe care 
alţii ni-o dăduseră înapoi, să nu se supere că 
nu-l putem crede. Şi deci nu răspundem la 
oferta unei Basarabii corectate ca hotar și a 
unor ţinuturi care se găsesc încă în pădure, pe 
trupul ursului austro-unguresc. 


Nu folosesc nici apeluri ca acela care a 
pornit azi de la București, de la persoane 
desigur foarte bine intenţionate, către un număr 
de ruși liberali, „tineri”, a căror adresă li-a fost 
dată de un cunoscător. Noi n-avem de cerut 
nimic de la nimeni și nu ne îndesăm la nici o 
pomană. Prin astfel de cereri, demnitatea 


noastră națională se atinge. Și nu văd tocmai 
aşa de limpede deosebirea dintre rusul „bătrân” 
și cel „tânăr” cari, cu toată deosebirea lor de 
vrâstă, mi se para fi înainte de toate ruși, așa 
cum i-a făcut acel lung șir de ani în care s-a 
săvârşit alcătuirea sufletească a poporului 
rusesc. 


Și revoluţia rusească liberatoare, aceea n- 
are a face cu noi. Ar fi făcută pentru oamenii în 
genere, pentru cei supuși și apăsaţi, fără 
deosebire. Și nouă ni trebuie ceva anume 
pentru neamul nostru, care e deosebit de 
celelalte și cere măsuri deosebite pentru 
dânsul. 


Suntem noi oare prea slabi pentru a lua 
asupra noastră sarcina de a ne restitui în 
drepturile noastre? 


Să vedem. Astăzi o mare parte dintre români 
nu iau parte cu sufletul la viața neamului, pe 
când trupul lor folosește altora cari-i stăpânesc. 
În miile de cărturari ai Basarabiei s-ar găsi oare 
o sută de oameni cari să-și dea seamă pe 
deplin de ce sunt, de ce valorează naţia lor, 
această Românie liberă, această cultură a ei, 
mai sănătoasă decât a Rusiei? Și în sutele de 
sate românești ale Basarabiei, e oare în 
această clipă unul singur în care toți: preot, 
învăţător, oameni din popor, să se adune pentru 


ca, în genunchi înaintea altarului, să facă 
pomenirea trecutului neuitat și juruinţi pentru 
viitorul care nu poate întârzia? Și în altele din 
provinciile nelibere, adesea nu e mult mai bine. 


Aici la noi, cei cari am înţeles și ne-am întărit 
în hotărârea de a fi ce trebuie să fim, suntem 
câteva mii. Ne-am strâns azi încă mai mult. Am 
simtit-o cu toții. Zică orice vor voi sămănătorii de 
ură, sprijiniți în lupta dintre partide care nu se 
sfiește să ațâțe războiul civil, azi a trecut peste 
suflete ceva mai mare decât interesele și 
rivalităţile de clasă. Ne-am simțit un popor, un 
singur popor. Şi furia urgiei din urmă ne mână 
pe toți iute către limanul dreptului îndeplinit, al 
dreptății săvârșite. 


Lucrăm către neîntârziata trezire a neamului 
întreg. Neînţelegerea de sus și neputinta 
inculturii, sărăciei de jos vor trebui să înceteze. 
Nu vom cruța nici o silință pentru ca să ajungem 
acolo. Și, atunci când, de la un capătal 
teritoriului naţional până la celalt, va fi în 
milioane de oameni același simţ, aceeași 
conștiință, aceeași mândrie, ne vom întreba pe 
ce drum a pierit străinul care fusese cândva 
stăpân în moștenirea noastră! 


Jalea pentru Basarabia pierdută 


Am știut noi toți, cel de sus ca și cel de jos - 
afară de câteva uscături trândave, care se laudă 
cu stearpa lor mărire, - cel bogat ca și cel sărac, 
cel cu învăţătură din carte și cel cu înțelepciune 
din viață, am știut să ni arătăm, cuviincios și 
liniștit, dar hotărât și puternic, jalea pentru că, 
acuma o sută de ani, rusul, biruitor asupra 
turcului, a rupt și a tras la dânsul jumătate din 
vechea noastră Moldovă. 


La Chișinău, unde stă guvernatorul 
Basarabiei și vlădica rusesc care blastămă 
vorba și cartea românească, s-au tras clopotele, 
s-au purtat prapurele pe stradă și s-au întins 
mese pentru mâncare şi băutură fără plată, ca la 
pomana morților. 


Slobozi sunt dumnealor, muscalii, să-și tragă 
clopotele, săși primble prapurele și să-și facă și 
pomană înainte de a-și da obștescul sfârșit. Vor 
ușura românilor înmormântarea străinului care i- 
a biciuit, i-a stors și i-a umilit. 


Noi, din partea noastră, am înțeles altfel. S- 
au făcut slujbe pe la biserici pentru toți ai noștri 
cari, pe pământul furat, au muncii și au adus 
jertfe fără să li se ţie în seamă. S-a strâns lumea 


ca să audă cum, de două ori, la 1812 şi la 1878, 
creștinul a luat de la creștin, prietenul de la 
prieten, cel îndatorit de la cel care-l îndatorise și 
cel bogat de la cel sărman. Și pe străzile 
orașelor celor mari fiecare trecător a fost rugat 
să dea câte ceva, cât îl lasă puterea şi tragerea 
de inimă, pentru ca să se poată alcătui la lași o 
casă în care să siea și să afle hrană feciorii de 
români din Basarabia, cari n-ar vrea să se 
adape de tulburea învăţătură muscălească, ci 
de limpedea învățătură în graiul lor, la școala 
înaltă din laşi. 


S-au strâns, credem, vreo 10-15 000 de lei. 
Și o să mergem și până la 50 000. Și foaia 
noastră a început să primească bani pentru 
casa românească a basarabenilor. 


Și nu credem că e departe ziua când, în faţa 
făcătorilor de întunerec, vom ridica, pe temelii 
de drept și de jertfă, lăcaș de lumină! 


1912 (Neamul românesc pentru popor, 
anul al III-lea, nr-ele 21-22.) 


Însemnătatea ținuturilor de peste Prut 


Comunicare cetită în ședința Academiei de 
la 12 mai 1912 


Situaţia politică deosebită a deosebitelor 
ținuturi locuite de români și făcând parte din 
moștenirea lor istorică li dă, supt multe raporturi 
- cum am afirmat-o și cu alt prilej tot aici, - o 
fizionomie deosebită, făcându-le astfel să se 
poată ajuta între sine pentru a da împreună 
icoana deplină a vieţii noastre în trecut și a 
însușirilor caracteristice ale poporului nostru în 
stratele lui adânci, de o veche cultură proprie. 


Acesta e și cazul pentru ţinuturile românești, 
„moldovenești”, de peste Prut, care au căpătat, 
după anexarea la Rusia în 1812, numele 
neîndreptăţit și tendenţios de Basarabia, 
aplicabil numai fostei stăpâniri „băsărăbești”, 
muntene, de la gurile Dunării, mai târziu sălaș 
de tatari, apoi pustiu deschis tuturor imigrărilor 
și colonizărilor de stat. Monumente românești, 
amintiri româneşti, ogoare românești, drepturi 
româneşti se întâlnesc la tot pasul, naţiile 
conlocuitoare, - rusneci din părțile Hotinului, 
ruși veniţi de peste Nistru, bulgari fugiţi de peste 
Dunăre, de groaza turcilor pedepsitori, lipoveni 
exilați cât mai departe de pravoslavia oficială, 


nemți în căutare de privilegii cu îmbogăţire 
repede, - neavând în mai toate cazurile decât 
vechimea celor o sută de ani strecurați de la 
tratatul din 16/28 mai 1812 și însemnătatea, 
dreptul istoric, rostul moral ce pot să derive din 
prezența a cel mult trei generații pe același 
pământ. Două milioane de locuitori ai provinciei 
împărătești, a cării relativă autonomie pe 
vechile baze tradiţionale a fost de multă vreme 
cu totul desfiinţată, până la scoaterea limbii 
băștinașilor din biserica și școala de sat, se 
recunosc și azi „moldoveni” și privesc ca fiind și 
al lor tot ce e în legătură cu dezvoltarea, de 
lupte și silinţi culturale, timp de aproape cinci 
sute de ani, a terii Moldovei. Între țeranul din 
văile Nistrului, Răutului, Bâcului, de pe malul 
stâng al Prutului, și acela de pe malul drept, din 
văile Siretului, Moldovei, Bistriţei, nu e în nici o 
altă privinţă decât a formelor de stat și de 
cultură superioară, vreo deosebire. 
Românitatea lor etnică primordială și 
„moldovenia” lor istorică sunt întocmai aceleași. 
Pe când în Ardeal și Ungaria administraţia 
pătrunde pănă şi în cea mai depărtată comună 
rurală, urmărind cu stăruință scopuri cunoscute, 
pe când fiecare colț de pământ din Bucovina e 
supus celei mai străbătătoare înrâuriri oficiale, 
viaţa patriarhală rusească a atins neasemănat 
mai puţin străvechiul fond primitiv. Pănă și în 
târguri împrejurările şi stările de spirit ale 


„vechiului regim” moldovenesc se întâlnesc 
aproape neatinse, încă și astăzi, printr-un ciudat 
fenomen de imobilizare, de încremenire a 
condiţiilor de viaţă pentru o parte a unui popor, 
pe când alte părţi, supt îndemnuri și influenţe 
care nu se întâlnesc aici, au mers mai departe, 
mult mai departe, într-o dezvoltare grabnică, 
pripită chiar, nervoasă, permiţând astfel 
contrastele cele mai pline de învățături cu cea 
dintăi. 


Dar nu numai supt raportul arătat, această 
regiune a vieţii noastre naţionale interesează în 
cel mai înalt grad pe simplul curios, ca și pe 
cugetător, pe cercetătorul științific. Și în trecut, 
aceste locuri, contribuind puternic la viața 
moldovenească deplină, la viața românească 
întreagă, pot alcătui un capitol special din 
procesul nostru politic, dacă nu şi cultural. 


Din Apus a plecat viaţa noastră toată, tinzând 
să cucerească Răsăritul, - unde fusese 
totdeauna baza noastră etnică, a tracilor geţi și 
daci, aborigeni, - pentru idei și forme apusene. 
Din Apus a plecat, prin anume momente în 
regatul Ungariei mai ales, întemeierea, fără 
„descălecători”, a principatului muntean; din 
Apus a venit, printr-o descălecare, în clipa când 


se stabilea noua legătură de comerţ între Caffa 
genoveză și orașele germane ale Galiției, 
înjghebarea terii Moldovei ca principat 
românesc deosebit, în stare să oprească 
răpedea înaintare cuceritoare a domnilor din 
Argeș, - mare pagubă în ceea ce privește 
unitatea, așa de necesară, a vieţii politice 
românești, mare folos dacă se consideră 
vigoarea mai mare a apărării în alcătuiri de stat 
cu caracterul local mai bine rostit, cu hotare 
naturale mai sigure. Nu mai pe încetul 
capitalele celor două țeri s-au mutat către 
răsărit: la munteni de la Argeș la Târgoviște, de 
la Târgoviște la București; la moldoveni de la 
Baia la Suceava și Siret, iar apoi de aici la lași. 


Deci voievodatul, îndată autonom, neatârnat, 
al lui Bogdan pribeagul, ridicat pe ruinele 
provinciei ungurești voievodale a lui Sas fiul lui 
Dragoș, stăpânitor în calea tatarilor a căror 
vastă împărăție se desfăcea, a cuprins pe rând 
cursul râului Moldova, de unde i-a venit și 
numele - așa cum, dincoace, de la Jiu și Olt, de 
la Argeș, Dâmboviţa și lalomiţa au venit numele 
judeţelor, unele din ele voievodale, ce s-au 
contopit în Tara Românească -, apoi al Sucevei 
și Siretului, iar al Prutului, atins la Cernăuţi și 
trecut chiar încă supt Alexandru cel Bun, numai 
ceva mai târziu. Dacă Vasluiul, Bârladul şi 
Tecuciul, în „insula” dintre Siret şi Prut, sunt 


vechi, în legătură desigur cu vămile tătărești din 
vremurile lui Nogai, domnul împărătesc al 
Dunării în a doua jumătate a veacului al XIII-lea, 
toate celelalte așezări orășenești sunt ceva mai 
nouă; Ștefăneștii, poate din vremea lui Ștefan 
cel Mare, când se ridică prin curți domnești de 
vânătoare, judecată și petreceri, Hârlăul și 
Botoșanii (Botășanii), lașii, simplu popas de 
negustori încă la începutul veacului al XV-lea, 
târgul Săratei, mai vechi decât Hușul - care nu 
poate avea nici o legătură cu husiţii, - și Fălciul - 
tot din timpul crizei celei mari a luptei cu tatarii 
(Galaţul ajungând la oarecare însemnătate 
numai după 1 500). 


Cetăți lipsesc în această parte, pe când, de 
la Țeţina, prin Suceava, Roman, Bacău, 
Crăciuna, Siretul întreg era întărit pentru 
împotrivirea faţă de unguri. La Prut nu se 
întâlneau însă dușmani, înaintea cărora să 
trebuiască a se trage un zăgaz. Dincolo de 
această apă domnii cari în jumătate de veac 
putură face dintr-o strajă săracă și ameninţată o 
țară mare şi sigură, aproape cu totul gata în 
margenile ei naturale încă înainte de Ștefan cel 
Mare, găsiră o altă lume decât aceea de pănă 
aici. Între munte și tăietura adâncă a Siretului 
erau orașele nemților trecuți din Galiţia și 
Polonia (Siret, Suceava), ale sașilor (Baia sau 
Baia Moldovei, cu anexele sale Sasca ș.a.), 


stânele mocanilor din Neamţ, - fără închipuita 
cetate teutonică a „nemţilor”, cari nu erau nemți 
pentru popor, ci cruciați, „crijaci” - ocnele regale 
din târgul de șalgăi sau ceangăi careși 
păstrează încă numele, sentinelele de 
propagandă ale franciscanilor din Ciuc și țeranii 
de limbă maghiară din Agiud şi Sascut (în 
ungurește: Fântâna Sasului). Intre Siret și Prut, 
vechile sate rutene, care se pot recunoaște prin 
finala -ăuți (v. și Rădăuţi), ce-i dreptul 
întrebuințată mai târziu, prin obicei, și în 
legătură cu radicale românești -, erau de mult și 
total deznaţionalizate, dar, amintiri și, 
întâmplător, pretenţii litvano-rusești, din care a 
ieșit apoi uzurparea fără viitor a lui lurg 
Coriatovici, mai dăinuiau încă, și din părțile 
Brăilei muntene venea un curent politic de 
alipire la principatul mai vechi, și încă mai tare, 
al domnilor din Argeș. Peste Prut, până la apa 
largă a Nistrului curgând liniștită între stânci 
goale și codri ce tăinuiau o viață primejdioasă 
pentru străinul ce-și furișa piciorul într-înșii, era, 
fără vreo înrâurire sau încălcare, viaţă de țerani 
liberi. Târgurile, legate totdeauna în originea lor 
cu o colonizare străină, sunt ori crescute pe 
urmă, în umbra cetăților, ori dezvoltate pe 
încetul, încă mai târziu, din sate de plugari, - 
afară doar de cele două porturi: unul în gurile 
Dunării, celalt deasupra limanului Nistrului, cu 
largă dominație asupra Mării, care ni-au fost o 


prețioasă moștenire de la bizantini și coloniștii 
italieni, genovezi, cari-i înlocuiră după 
întemeierea Caffei și stabilirea asupra Mării 
Negre a hegemoniei steagului de negoţ al 
Sfântului Gheorghe: Chilia-Licostomo și 
Cetatea Albă-Moncastro. Încolo, înaintea 
cetăților puternice, trăitoare și astăzi, mai sus de 
ruine mai nouă, ale apărării moldovenești, nu 
erau decât cele două vaduri ale comerțului 
dintre Galiţia, depozitară de mărfuri germane și 
Caffa aducătoare de produse naturale și 
industriale răsăritene, tătărești, „saracine” sau 
„ultramarine”, „indiene”: Hotinul și Tighinea, 
care se pare a fi fost numită întăi, cum îi ziceau 
polonii mai târziu, Tehin, - două nume 
asemănătoare, care trebuie puse în legătură cu 
Sniatyn, Rohatin, Bendzin și alte nume galițiene 
și polone. Vămi litvane, vămi tătărești, cu 
poporaţie firește amestecată, li dăduseră 
naștere. „Podgradurile” cu „posade” sau 
cârciume, cu prăvălii, zise mai târziu turcește, 
dugheni, cu câte o curte de boieri având sate în 
apropiere, ca și nevoile firește ale vămilor și 
trecătorilor alcătuiră apoi târgurile, la Hotin ca şi 
la Tighinea, dar și la Soroca (cf. Holboca etc.) 
mai nouă, și la Orhei (târgul lui Orhei 
întemeietorul), ca și la așezările, în mare parte 
locuite tot de moldoveni, de pe celalt mal, 
podolic: Otacul, Mohilăul, Dubăsarii (după aceia 
cari treceau Nistrul pe dubasele vechi cât 


lumea). Bâlciuri, iarmaroace se ţineau și în toate 
aceste locuri; altele însă creară târgurile din 
veacul al XVII-lea şi al XVIlllea, Chișinăul, 
Troianul, Telineștii, Crăulenii, Căușanii, 
Buţcanii, precum rosturi militare turcești făcură 
Ismailul (Smil pentru moldoveni), Cartalul, și 
vecinătatea, de la 1600 înainte, a nogailor 
chemă la viață Cahulul și Han-Câșla, iar rosturi 
pescărești ridicară la oarecare însemnătate 
Renii, zis de turci Tomarova, pe care Despot- 
Vodă îl cerceta după 1560, și întrun târziu și 
Vâlcovul. 


Prin ele însele, aceste orașe, târguri, 
târgușoare, nouă și numai în parte românești, 
nu dau nici pe departe caracterul ei acestei părți 
a românimii. El izvorăște întreg din viaţa 
muncitoare, energică, vitează și voioasă a 
țerănimii, care se pare a nu fi cunoscut vreodată 
nici măcar oblăduirea cruţătoare a voievozilor și 
juzilor tradiţionali - cari în general lipsesc în 
Moldova cu puterea pe care o au în părțile 
muntene și ungurene -, având în fruntea lor pe 
bătrâni și căpitani de luptă, călăuzi de război. 


Afară de „pustiu”, pe care trebuie să-l 
înțelegem și aici numai relativ, așezându-l în 
regiunea, bine mărgenită geografic, a stepei, 
domnia n-a dăruit, - n-a îndrăznit şi n-a putut să 
dăruiască aice. Nu i s-a cerut măcar o întărire, 


după care umblau totdeauna boierii sau cei 
ridicaţi la boierie, cu cumpărături sau schimburi 
mai nouă, dar care sătenilor, puţin bucuroși de a 
plăti sumele îndătinate diecilor de la Curte, li 
era mai mult sau mai puțin indiferentă, dacă nu 
chiar cu totul străină. Numărul actelor de danie 
domnească pentru locul între Prut și Nistru e 
foarte mic: o pot spune după străbaterea 
întregului material tipărit aproape, în vederea 
cărții Basarabia noastră, menită a fixa pe sigure 
dovezi documentare toate drepturile noastre 
naţionale și istorice în anul centenarului 
anexării, când publicaţii rusești apar pentru a le 
tăgădui sau micșora. Aici, în această lume 
patriarhală, fiecare rămânea cum fusese, și 
nimeni nu venea să schimbe vechile 
împrejurări, între altele și pentru că primejdia 
războaielor prădalnice, mai ales din partea 
polonilor, era așa de mare și pentru că pădurea 
trebuia să fie dată jos înainte de a se trezi pofta 
bogatului, a puternicului, a nobilului de a 
stăpâni locul lăzuit prin munca grea a săracului. 
Și păduri ca ale Rezinei, vestite odată, ca ale 
Orheiului și Sorocei pănă azi, ni spun îndeajuns 
ce a putut să fie pe aici! Să nu uităm nici aceea 
că pe atunci pășunea era din punct de vedere 
economic importantă, lanurile acoperind în 
fiecare an numai o foarte mică parte a terii, și 
aceasta în Moldova cu mult mai mult decât în 
părțile, vecine cu stăpânirea turcească şi 


mărgenite curând de cetăţi împărătești, ale 
principatului muntean. 


De acești țerani fără stăpân domnia avea 
nevoie. Dincolo de Prut boierul cu oamenii lui 
nu putea să alerge în ajutorul cetăţii, întru 
apărarea vadului. Locuitorii satelor și-au urmat 
astfel și după ce se întăriră, pe rând, supt 
Alexandru cel Bun și supt Ștefan cel Mare, 
vadurile, apoi, ca la Orhei, și câte un loc de a 
doua linie în dosul lor, străvechea datină 
ostășească. Mai târziu, în alcătuirea lor a întrat 
ceva și din obiceiurile luptătoare mai nouă ale 
cazacilor, cari, de alminterea, atunci când se 
ziceau, în veacul al XVI-lea, Nizovii și aveau în 
frunte pe un Dimitrie Vișnievieţchi, coborâtor din 
fata lui Ştefan însuși, înainte de a fi zaporojenii 
„de la praguri”, supt căpetenii populare rusești, 
nu erau numai ruşi, ci pribegi, vagabonzi, 
aventurieri din toate ţările vecine și adesea - o 
spun documentele - moldoveni, cum moldoveni 
au fost „domnişorii”, un lung șir de la voinicul 
Nicoară, zis Potcoavă, pănă la Lobodă, 
ajutătorul lui Aron-Vodă, pe cari cazacii îi ajutau 
să-și ia în stăpânire „scaunul părintesc” mai 
mult sau mai puțin îndoielnic. S-ar putea zice 
chiar fără primejdie de a greși că mulţi din 
acești cazaci moldoveni nu erau decât ţerani de 
la Nistru, cari, de când Chilia și Cetatea Albă 
erau pierdute (1484), de când ienicerii se 


aşezaseră în Tighinea ajunsă Benderul lui 
Soliman cel Măreţ (1538), de când urmașii lui 
Ștefan nu mai aveau voie să poarte războaie, 
trebuiau să-și cheltuiască aiurea energia prin 
care supt marele domn, supt fiii săi Bogdan și 
Petru Rareş, supt nepoții săi de fiu Ștefăniță și 
loan cel Cumplit, dacă nu și supt Alexandru 
care fu poreclit Lăpuşneanul fiindcă era fiul 
Anastasiei din Lăpușna, îngropată la Râșca, și 
al lui Bogdan, ei își făcuseră datoria prevăzută 
printr-o veche danie din vremea lui Gangur 
pârcălabul de Orhei şi a „Gănguroaii celei 
bătrâne”: apărarea erii de tatarii Hoardei de Aur 
și de tatarii Crâmului. 


Apoi, când și zilele de plean și glorie ale 
cazacilor trecură, acești căpitani și stegari, 
acești țerani înarmaţi, din străvechi neamuri cu 
nume ciudate și neînțelese, unele de o superbă 
spontaneitate de limbă, se făcură opoziţia, 
totdeauna nemulțămită, adesea îndârjită, 
pornită pe răscoală, ridicată în oaste 
revoluționară împotriva domnului. Lăpușnenii, 
orheienii, sorocenii, mai târziu codrenii de la 
Prut, se ridicară astfel împotriva celor din urmă 
Movilești, împotriva lui Gașpar Gratiani, a lui 
Radu Mihnea și, la capăt, împotriva lui Duca- 
Vodă, supt acel Hâncul care a dat încă un 
proverb politic, de o deasă întrebuințare, 
înțelepciunii populare: „Vodă vra și Hâncul ba”. 


Hotinenii păstrează în schimb liniștea. De 
fapt ei se găseau mai aproape de Suceava, 
alcătuind cu acest vechi scaun de domnie și cu 
acel nou al lașilor un triunghi perfect, în care se 
cuprind moșiile, cumpărate cu preț mare, ale 
boierilor cari aveau nevoie de Curtea Măriei 
sale, până la acei Stroicești cari ar fi putut fi 
domni, pănă la Movileșştii cari purtară schiptrul 
voievozilor și la așa de bogaia lor rudă, Isac 
Balica, frate după mamă al lui Vodă leremia și 
Vodă Simion, moştenitor al unei părţi largi din 
averea acestei „doamne” Maria, înrudită cu 
Alexandru Lăpușneanu. Prin Băcioc, a cărui 
fată Tudosca luă pe vornicul Lupu, menit să fie 
Vasile-Vodă, și această nouă dinastie ajunse a 
se răzima cu deosebire pe moșii basarabene. 


După căderea ei, vin alţi stăpâni de pământ, 
grecii cu bani mulți, începând cu Cantacuzinii. 
Încetul cu încetul, și încheind cu averea imobilă 
uriașă pe care un Costachi Ghica șio făcu peste 
Prut, ei distruseră viața țerănească neatârnată, 
grămădind pe cei din urmă răzeși, totuși mulți, 
în cei din urmă mari codri: al Chigheciului la 
apus, al Orheiului la răsărit. Neamurile cele 
vechi, cari căpătaseră o dată cu pământ 
moșnenesc și datinile de luptă ale celor dintăi 
stăpânitori, emigrară pentru a-și putea 
întrebuința armele, mai ales împotriva vechiului 
dușman, tatarul, turcul. Astfel familiile Hăjdău, 


înrudită prin femei cu Vodă Ștefan Petriceicu, 
Murgulej ș.a. trecură în oștile lui Sobieski, ale 
lui Petru cel Mare (Apostol Chigheciu), mai 
târziu în oștile năvălitoare conduse de generalii 
împărăteselor „liberatoare” Ana și Ecaterina. 
Partidul războinic deschise în fiecare dată 
porțile rușilor, fiindcă erau creștini și fiindcă nu- 
și închipuiau că din crucea de binecuvântare a 
lui Hristos se poate face o unealtă de sfâșiere și 
silă. 


Hâriiile răzeșilor din Moldova, ale moșnenilor 
din Țara Românească se găsesc azi în parte 
prin arhivele grefelor, și ar fi o datorie pentru 
Academie să intervie pentru ca ele să fie 
scoase din aceste depozite întâmplătoare, unde 
se pot și strica sau distruge și unde, oricum, ele 
nu pot fi decât excepţional întrebuințate, pentru 
a le reuni la colecţiile ei. Foarte multe acte sunt 
păstrate de bieţii oameni cu o frică ușoară” de 
înțeles când se gândește cineva la numărul așa 
de mare de încălcări viclene sau brutale la care 
pământul lor de străveche moștenire și de sfânt 
drept, câștigat cu sabia și cu plugul, a fost 
supus pănă astăzi. Ce poate ieși din cercetarea 
lor mai întinsă pentru istoria unui ţinut o 
dovedește îndeajuns șirul de lucrări preţioase 
ale răposatului Ștefulescu asupra Gorjului. În 
părțile de peste Prut, n-a fost introducerea 
codurilor franceze care să îngăduie nesfârşite 


dezbateri judecătoreşti asupra pământului și, se 
știe, judecata costă acolo ceva mai scump 
decât la noi. Suntem îndrepiăţiţi a crede că 
marile sate răzeșești, pline încă de bogăţie și de 
o mândră conștiință de sine - acum câţiva ani 

un băieţel cu oile, pe care-l întrebam a'cui sunt, 
îmi răspundea cu un ton de mare siguranţă: 
A'mele! -, în căsuțele de cea mai veche datină, 
cu înalte coperișuri de stuh, ochiuri mărunte de 
fereastră și prispe de sfat și odihnă, se 
păstrează mii și mii de acte „moldovenești”, care 
ne-ar ajuta desigur a cunoaște mai bine 
neamuri bătrâne, schimbări teritoriale cu 
însemnătate și poate chiar, cuprinse în țesătura 
vreunei hotărâri de moșie, evenimente istorice. 


Adaug, în legătură cu această informaţie încă 
ascunsă, că, dintre neamurile boiereşti care au 
rămas, la anexare, supt stăpânirea rusească, - 
și între care, pe lângă răzeșii ridicaţi în ranguri 
sau seminții decăzute, se află și în număr destul 
de însemnat de familii mari, - nu toate și-au 
înstreinat pământul pentru a se pierde în lumea 
cinovnicilor sau cheltuitorilor de bani moșteniţi 
din imensa Împărăție. Într-un frumos roman 
istoric, Pribegi în țară răpită, venerabilul domn 
D.C. Moruzi din lași zugrăvește, pe temeiul 
amintirilor sale, ca unul ce și-a petrecut 
copilăria și o parte din tinereță în Basarabia, 
viaţa la ţară, între sătenii de limba lor, a celor 


dintăi generaţii despărțite, printr-un hotar ce nu 
se putea trece ușor, de ai lor rămași în vechea 
Moldovă „turcească”, pe jertfa căreia s-a clădit 
România unitară și neatârnată de astăzi. Mai 
sunt și azi nobili de sânge moldovenesc ca 
aceia, și de mai multe ori am văzut venind de 
acolo doamne de o distinsă cultură, cu o 
cunoștință neaștepiată a istoriei românilor, 
bătrâni cari înfățișau o spiţă de neam glorioasă, 
tineri în cari părea că începe a se mișca o 
conștiință a datoriei naţionale, pentru a vorbi cu 
noi, cei de aici, despre timpurile când înaintașii 
noştri și ai lor au trăit împreună, luând parte la 
aceleași sfaturi ale domnilor din lași, la aceleași 
afaceri de pace şi război ale vechii Moldove, 
patrie comună. Ştiu bine că mulţi au colecții 
frumoase de documente, la care in și din 
punctul de vedere, de altfel totdeauna 
respectabil, ca o formă nobilă de solidaritate 
omenească, al mândriei de familie. Cât mai 
curând trebuie să știm ce se cuprinde în aceste 
arhive private, şi oameni cu știință și tact n-ar 
putea fi opriți de nimeni în cercetările lor, care 
folosesc supt toate raporturile și tuturora. Putem 
nădăjdui chiar că de acolo ni-ar veni arhive de 
familie complecte, ceea ce se află foarte rar aici, 
doar, întru câtva, pentru Cantacuzini în 
Muntenia și, în Moldova, prin arhivele, care mi 
s-a descris ca fiind așa de bogate, de la Stânca, 
pentru Ruseteșii. 


E încă vremea în care se pot urmări ușor 
legături de familie cu străinii, care au făcut să 
treacă moșii moldovenești în mâna rușilor și 
altor neamuri conlocuitoare. Dacă s-ar face 
lucrul acesta mai târziu, ar fi poate, în atâtea 
cazuri, zădarnic. 


Acum mulţi ani, un membru al Academiei 
Române, Gheorghe Sion, aducea din 
Basarabia vestea comorii de știri cu privire la 
Moldova între anii 1806 și 1812 care se află la 
Chișinău, în așa-numită Arhivă a Senatorilor, 
după titlul oblăduitorilor civili supremi ai 
Moldovei în acești ani de ocupaţie, 
premergătoare anexării pentru ţinuturile ei 
răsăritene. De atunci un harnic român 
basarabean, care scrie însă, și pentru că e 
funcţionar, în rusește, a dat ştiri bogate, regeste 
amănunțite în acea operă a sa, Lucrări ale 
comisiunii arheologice din Basarabia, care, 
după ce făcuse cunoscut așa de interesantele 
acte ale Chișinăului, s-a oprit, din nenorocire, 
prea răpede. Pe baza acestor lămuriri d. Radu 
Rosetti a scos copii și a redactat rezumate, 
care, publicate în volumul XXXII din „Analele” 
noastre, aruncă o așa de puternică lumină 
asupra regimului rusesc în toată Moldova pe o 
vreme când puțini ar fi crezut, după anexarea, 
formală, a amânduror Principatele, recunoscută 
şi de Napoleon, arbitru general al răpirilor, că va 


fi cândva o Românie și un viitor naţional pentru 
acest neam. 


Ni trebuie însă nu numai prelucrări și 
indicaţii, ci culegeri integrale, care ar fi de cel 
mai mare folos pentru istoria culturală, ca și 
pentru studiile de limbă. În arhivele Basarabiei 
și în partea basarabeană din Arhivele Imperiului 
s-ar găsi un imens material, nu numai pentru 
această vreme, dar și pentru toată epoca 
următoare, destul de întinsă, în care afară de un 
guvernator cu Curtea lui și de o armată de 
ocupație plus câţiva aventurieri, totul rămăsese 
curat românesc, ca suflet și grai, în ţinuturile 
anexate. 


Se ştie că, în Bucovina, noi, cei din Regat, n- 
am lucrat mai nimic, iar fraţii noștri de acolo au 
lăsat pe sasul Zieglauer să cerceteze arhivele 
terii pentru vremea nouă, pe germanul Kaindl să 
dea istoria ducatului și a capitalei sale 
Cernăuţul, pe ruteanul Kozak, dușman hotărât 
al nostru, care caută să ne izgonească și din 
drepturile istorice, să publice inscripţiile de pe 
mormintele lui Ștefan cel Mare și ale neamului 
său, ca și ale boierilor și negustorilor din 
vremuri, fără a mai pomeni dezgroparea ruinelor 
Sucevei prin Romstorfor și studierea câmpiilor 
de luptă, a monedelor prin ofițerul de 
jandarmerie Fischer. Nu vom lăsa, cred, azi, 


când avem o școală istorică și când averi mari 
au fost puse la dispoziţia Academiei de oameni 
de bine, nu numai pentru bună păstrare și 
fructificare printr-o excelentă administraţie 
birocratică, ci și pentru propășirea științifică, ca, 
după rusificatul Nakko, după imigrații Batiușkov, 
rus, și Zașciuk, rutean, cari au deschis calea 
pentru ai lor în asemenea cercetări și alţi străini 
să vie pentru a ni spune din trecutul nostru ce-i 
interesează numai pe dânșii și ce li folosește 
numai lor. 


Mai ușoară și mai plină de roade ar fi munca 
folcloristului, adunător de cântece, de povești, 
de zicale, de farmece, de datine, de artă 
populară în aceste locuri pe care nici un hotar 
nu le poate despărți de iubirea noastră ca și de 
interesul nostru, tot mai viu. 


Se știe că, afară de câte un Constantin 
Stolnicul Cantacuzino, căutător în vechile 
balade ale unor lămuriri istorice precise, care 
desigur că nu pot să rămâie acolo neatinse, 
afară de câte un Văcărescu, a cărui ureche se 
încânta de ritmul viu sau trist, de melodia 
săltăreaţă sau plângătoare, a doinelor și 
horelor, în care găsea poate asemănări cu acea 
poezie populară italiană care, după marele liric 


sicilian dialectal Meli, nu mai putea fi ignorată, 
poezia populară românească a fost strânsă întăi 
de doi străini, sârbul Vuk Karadic, care-și 
încredință culegerea lui Asachi, în casa din lași 
a căruia ea arse fără să fie publicată, și cutare 
medic ieșan, Laskaris, prieten al cercetătorului 
vieţii sârbești Possart, prin care ni s-a păstrat 
știrea. Numai peste câteva decenii erau să vie 
la lucru, de dragul terii, dar și de al originalității 
romantice, gata să forțeze în reproducere și nota 
dezmierdătoare și nota tragică, Alecu Russo, un 
basarabean, plin încă de farmecul codrilor și 
șesurilor de peste Prut, și Vasile Alecsandri. 


Măcar ca un semn de mulțămită faţă de 
memoria celui dintăi, frumoasă minte, 
îndemnată de emoții totdeauna sincere și 
nobile, s-ar fi cuvenit să întrebăm mai de 
curând, mai des și cu mai mult folos pe ţeranii 
români din locul lui de naștere. Viaţa 
răzeșească, aproape neatinsă pănă azi, cu 
serbătorile ei tradiționale, cu obiceiurile ei 
străvechi, trebuie să fi păstrat mai bine decât 
orice alt strat popular românesc cântecul 
naţional, cu ariile fără de care numai cărturarii, 
deprinși în abstracții, și-l pot închipui. Nu se 
poate să fi pierit de acolo lungile bocete 
tânguitoare, solemnele oraţii de nuntă - din care 
dădeam cutare, foarte frumoasă, după una din 
trecătoarele foi românești basarabene apărute 


la începutul erei constituționale, în „Floarea 
darurilor”, | -, vioaiele urări de Crăciun și de 
Anul Nou, cântecele de iubire și de dor, istețele 
chiuituri de horă sigure de lovitura lor. Pe 
teritoriul Codrului, unde se prădau și armele, 
calul tatarului şi oile mocanului în trecere pe 
șesuri, a înflorit odată acel cântec de haiducie 
anonimă, înaintea marilor haiduci cu nume 
vestite, cântec pe care-l știe azi, pănă în munte, 
unde l-a cules învățătorul Vasiliu din Tătăruși, 
Moldova toată: acolo tocmai să se fi pierdut el în 
sărăcie și înstrăinare? Ceva mai jos, unde a 
răsărit din închipuirea unui popor viteaz icoana 
epică a lui Grue biruitorul hanului, acest ciclu de 
lupte să se fi dus el cu totul din amintirea 
poporului? N-o putem crede. 


Poezia populară basarabeană n-a putut fi 
înrâurită, - cum a fost a noastră de aici, şi tot mai 
mult, în fond și formă din nenorocire - de limba 
stricată cu franțuzește a oficialități jandarmului 
și perceptorului, de cunoștințele, de cele mai 
multe ori confuze, ale școlii, de legi și forme 
administrative apusene. Precum Hotinul e și 
azi, cu tărăbile de lemn negru ce se prind sus în 
cârlige, cu străzile înguste și murdare, cu 
strălucita cetate roşie ca de sânge de deasupra 
măreţului Nistru larg, un târg din 1812, precum 
Soroca n-a pierdut o piatră din împrejmuirea ei 
de piatră, precum în toate colţurile trecutul îţi 


răsare întreg, ca o mângâiere pentru stările de 
azi, dar și ca o prigonire dureroasă, astfel gând, 
simtire, ritm, rimă, arie au rămas în cântecul 
basarabean cu totul neschimbate și absolut 
autentice. 


Și acest cântec s-a îmbogăţit prin expresia 
mișcată a două sentimente: unul e, dacă nu 
durerea pentru viața politică pierdută, dacă nu 
râvnirea după patria moldovenească desființată 
aici, măcar jalea ruperii de la fraţii ceilalţi, care a 
făcut un „râu blăstămat”, osândit să sece ca 
pedeapsă, din cursul prăpăstuit al Prutului. E 
singurul hotar asupra căruia apasă și pentru 
popor un blăstăm. Şi, al doilea, pe urma ispitei 
și silei care a dus mii de săteni români să moară 
de foame, de frig, de bolile rele ale străinătăţii, 
de la „Capcasul îngheţat” pănă la pustiul 
manciurian al Amurului, s-a ridicat un alt 
plânset, de o tragică duioșie, de o supremă 
deznădejde fără păreche în exprimarea durerii 
unui popor fără noroc. 


Această poezie a cules-o în treacăt, pentru 
observaţii fonetice, d. Weigand din Leipzig și un 
român, unul singur, Gheorghe Madan, care, 
pentru a fi în nota cuvenită, s-a făcut cenzor 
contra literaturii și cugetării românești la 
Chișinău. 


Ca şi trecutul românesc, cântecul neamului 


și, alături cu el, tot ce alcătuiește cultura 
îndătinată a poporului, ne așteaptă peste Prut. 
Să nu zăbovim! Un popor care se întărește prin 
cultură de la toate izvoarele lui de viață morală 
nu poate pieri în veci, şi nici pe unul din locurile 
pe care le-a fructificat munca sa și conștiința sa 
le-a făcut vii. 


Accidentul Vlădicăi Ciceagov 


Serbarea, la Chișinău, a anexării Basarabiei. 
Zi de rugăciuni și de praznice, de provocaţie și 
de beție; zi de imoralitate cinică faţă de 
Dumnezeu și de imoralitate cinică faţă de 
oameni. 


Totul e pus la cale de vrednicul ierarh 
basarabean, păstorul tuturor sufletelor creştine, 
care sunt mai toate suflete de „moldoveni”. El 
ştie ce a spus Sfântul Pavel despre graiul 
popoarelor, sfânt înaintea Domnului, și a cetit 
de atâtea ori Evanghelia Pogorârii Sfântului 
Duh asupra Apostolilor cari prin voia cea de sus 
capătă puterea de a vorbi pe înțelesul tuturor 
neamurilor. El îşi dă seamă că, dacă, pentru 
vechiul Israel, limbile naţionale erau blăstămul 
trufiei de la turnul Vavilonului, pentru Hristos 
Mântuitorul ele sunt îndeplinirea unei porunci 
din ceruri. 


Dar Serafim Ciceagov e un muscal, un nobil 
muscal, un fost ofițer rus. El e din vechiul Israel, 
frământat din ură, apăsare și intoleranţă. 
Dumnezeul lui e cazon și nu știe decât rusește; 
poliţia și jandarmeria lui de vlădici și preoţi n- 
are altă menire decât de a tunde căzăcește 
națiile și a le îmbrăca în mondirul împărătesc. 


Azi a biruit iarăși. A făcut să se decreteze 
oficial sărbătoarea urii, a amenințării, a 
baţjocurii. Și el ţine să fie acolo în clipele când 
se va proclama, în auzul miilor de robi doriţi de 
o pâne și un păhar de rachiu, gloria armelor 
țarului care i-au câștigat o brazdă de pământ de 
la niște bieţi creștini cari nu s-au luptat, ca la 
1812, ori ca la 1878, s-au luptat cu dușmanii 
țarului. 


Și iată-l cetind cuvintele binecuvântării care 
cuprinde un blăstăm. Pare că întinerește. E 
ostașul ce a fost: aurul nu e al odăjdiilor de 
arhiereu, ci al uniformei luptătorului; cârja-i 
lucește înaintea ochilor ca o baionetă; din 
căţuia de argint fumegă sânge, și mirosul de 
tămâie se preface în greul miros de după luptă: 
praf de pușcă, sudoare, moarte. Și vlădica 
Serafim, cu numele îngeresc, se bucură. 


Ziarele au spus că atunci a căzut. Desigur, 
de căldură... Era în mai şi o zi cu soare. Dar, 
când am cetit noi aici, în cugetele fiecăruia 
auzit-am un glas care spunea că nu este încă 
un Dumnezeu pentru nedreptate și că 
Dumnezeul cel drept răspinge și doboară pe 
acei cari cutează să ridice către dânsul prinosul 
crimelor vechi ca și al crimelor nouă. 


1912 (Neamul românesc, anul al VIII-lea, 


nr. 64.) 


